Sagan predstavil nový bicykel. Pozrite sa, na čom bude budúci rok jazdiť

Aj vo farbách nového tímu Bora-Hansgrohe bude slovenský cyklista jazdiť na bicykli od výrobcu Specialized.

BRATISLAVA. Po dvoch úspešných rokoch v ruskom zoskupení Tinkoff mení zamestnávateľa a od budúcej sezóny bude jazdiť v tíme Bora-Hansgrohe. „Dôvod bol jednoduchý – bol to jediný tím, ktorý mal o mňa skutočný záujem. Všetci iba rozprávali a rozprávali, ale nič neurobili,“ vravel Sagan nedávno na tlačovej konferencii. „Hovoril som s predstaviteľmi mnohých družstiev, ale všetci len tárali, samé bla, bla, bla,“ doplnil dvadsaťšesťročný Slovák. V novom tíme bude aj štedro platený. Ročne má dostávať podľa rôznych zdrojov päť až šesť miliónov eur, čo z neho robí najlepšie plateného cyklistu planéty. Veľkú časť jeho platu bude hradiť výrobca bicyklov Specialized, na ktorých Slovák jazdil v Tinkoffe. A bude na nich pretekať aj v Bore. V sobotu na svojom facebookovom konte prvýkrát predstavil svoj bicykel pre sezónu 2017.


Proti Dánsku bude chytať Hudáček, Zigo nastúpi v prvom útoku

Realizačný tím Slovenska pokračuje v rotácii brankárov. V predchádzajúcom súboji proti Lotyšsku chytal Ján Laco.

KOLÍN NAD RÝNOM. Slovenská reprezentácia nastúpi v utorňajšom zápase na MS v hokeji 2017 proti výberu Dánska s brankárom Júliusom Hudáčkom. Informoval o tom tréner brankárov pri slovenskom tíme Peter Kosa. Slováci na turnaji v Nemecku a Francúzsku odohrali zatiaľ dve stretnutia. Talianov zdolali 3:2 po predĺžení a Lotyšom podľahli 1:3. Proti Dánsku nastúpia v kolínskej Lanxess Arene v utorok o 20:15. Presne o deň neskôr ich čaká súboj proti domácim Nemcom. Nasledovať budú dva dni voľna, Počas víkendu odohrajú Slováci zápasy proti Rusom a Američanom. Účinkovanie v základnej A-skupine uzavrú v utorok 16. mája o 12:15 zápasom proti ďalšiemu z favoritov skupiny Švédsku. "Musíme hrať kolektívne a najmä disciplinovane. Chlapci sú nabudení, musíme hlavne vymyslieť niečo smerom dopredu. Rozhodujú maličkosti. Nesmieme súperovi nechať ani kúsok ľadu," poznamenal tréner Zdeno Cíger. Slovensko: J. Hudáček - Čajkovský, Sersen, P. Čerešňák, A. Jánošík, Gernát, J. Mikuš, P. Trška, Šedivý - Dravecký, Zigo, D. Skokan - Miklík, Bližňák, Marcel Haščák - Cingeľ, L. Hudáček, Kudrna - Skalický, A. Šťastný, Hrnka Dánsko: Dahm - J. Jensen, N. Jensen, M. Lauridsen, Kristensen, O. Lauridsen, Bruggisser - Ehlers, Madsen, Regin - Storm, Jakobsen, Hardt - Christensen, Green, Poulsen - Bau, Russell, Meyer - Aagaard Hlavný kouč tímu SR urobil niekoľko zmien v zložení útokov. Do prvého sa ku kapitánovi Vladimírovi Draveckému a Dávidovi Skokanovi posunul na centra Tomáš Zigo, druhý a tretí útok zostali bez zmien (Miklík, Bližňák, Marcel Haščák a Cingeľ, Libor Hudáček, Kudrna). Vo štvrtom nastúpia Pavol Skalický, Tomáš Hrnka a Andrej Šťastný. Obrany zostali takisto bez zmien. "Dostal šancu a uvidíme, ako sa s ňou popasuje. Má dobrý pohyb, takže si myslím, že by to mohlo fungovať," povedal tréner Cíger o Tomášovi Zigovi. Poludňajšie rozkorčuľovanie vynechal zo slovenského družstva iba útočník Jakub Suja, ktorý je nachladnutý a zostal v hotelovej izbe.


Tender na transportéry je podľa OĽaNO pochybný, nákup sa vraj predraží

Transportéry sa podľa hnutia OĽaNO predražia o stovky miliónov, pretože ich bude treba vyzbrojiť.

BRATISLAVA. Ministerstvo obrany SR vyhlásilo pochybný tender na obstaranie transportérov 4x4, firmám navyše nedalo dostatok času. Uviedol to na piatkovom tlačovom brífingu tieňový minister obrany z opozičného hnutia Obyčajní ľudia a nezávislé osobnosti (OĽaNO) Jaroslav Naď. Podľa neho je projekt transportérov 4x4 vopred dohodnutý, navyše vozidlá budú dodané v základnom prevedení. Naď dodal, že transportéry bude preto treba za stovky miliónov dodatočne vybaviť delostreleckými systémami či inými technológiami. Rezort obrany vyhlásil súťaž začiatkom júna, pričom spoločnosti môžu predkladať svoje ponuky do 2. júla. S víťazom bude následne uzatvorený kontrakt na najbližších desať rokov. "Obstarávanie na Ministerstve obrany SR je jeden obrovský chaos. Namiesto toho, aby sa transportéry 4x4 nakúpili podľa požiadaviek Ozbrojených síl SR, sa ide obstarať viac ako 400 takmer "holých vozidiel". Následne budeme musieť nakupovať za ďalšie milióny eur dodatočné vybavenie a technológie," povedal Naď. Podľa bezpečnostného analytika je súťaž dopredu dohodnutá. "Prvý dôvod je podľa mňa ten, že je potrebné silou-mocou uzatvoriť biznis pred parlamentnými voľbami. Druhým je, že bude navonok vyzerať rezort dobre, pretože cena je o polovicu nižšia. Tretím a závažným je ten, že firmy majú menej ako mesiac na to, aby predložili ponuky. To sa nedá stihnúť, preto ma nikto nepresvedčí o tom, že konkrétna firma nepracovala na podkladoch už dávno predtým, ako bola vôbec vypísaná súťaž," dodal Naď. Hnutie OĽaNO v tejto súvislosti vyzvalo aj Úrad verejného obstarávania a premiéra Petra Pellegriniho (Smer), aby projekt zastavili. "Predseda vlády SR musí konať. Pôsobenie SNS v rezorte obrany je jedným obrovským netransparentným chaosom," doplnil Naď. Ministerstvo obrany SR obstará obrnené transportéry 4x4 v základnom prevedení. Pre agentúru SITA to potvrdila ešte 10. júna hovorkyňa rezortu Danka Capáková s tým, že ide o základnú platformu. Rezort obrany pritom dostal súhlas od vlády SR na vyčlenenie väčšej sumy. Kým pri súťaži na transportéry, ktorú ministerstvo vypísalo začiatkom júna, sa počíta s obnosom 321 miliónov eur bez DPH, pôvodne išlo o čiastku presahujúcu 780 miliónov eur. V oboch prípadoch však ministerstvo plánuje obstarať rovnaký počet transportérov. "Ministerstvo obrany SR odmieta spochybňovanie medzinárodného tendra – užšej súťaže, ktorú vyhlásilo na obstaranie viacúčelových taktických vozidiel 4x4 pre Ozbrojené sily Slovenskej republiky. Operačné požiadavky boli zadefinované vojakmi, ktorí budú ich užívateľmi. Proces obmeny tohto typu vojenských vozidiel sa začal ešte v roku 2013," hovorí Danka Capáková, hovorkyňa MO SR. "Ministerstvo obrany SR striktne odmieta zneužívanie témy zabezpečenia obrany Slovenskej republiky na politický boj. Avšak napriek tomu, v záujme maximálnej transparentnosti, je minister obrany v prípade, že sa potvrdia neoprávnené útoky smerujúce k podozreniu, že podmienky účasti spĺňa iba jediný uchádzač, pripravený celú súťaž zrušiť," dodáva Capáková.


Nezamestnanosť v Česku sa medziročne znížila

Miera nezamestnanosti mužov bola 2,4 percenta a nezamestnanosť žien bola 4,4 percenta.

PRAHA. Nezamestnanosť v Česku vo vekovej skupine od 15 do 64 rokov v apríli v porovnaní s rovnakým mesiacom minulého roka klesla o 0,8 percentuálneho bodu na úroveň 3,3 percenta. Sezónne upravená miera nezamestnanosti mužov bola v apríli v krajine 2,4 percenta a nezamestnanosť žien bola po úprave o sezónne vplyvy na úrovni 4,4 percenta. Informoval o tom na svojej internetovej stránke český štatistický úrad. Zamestnanosť v Česku v apríli po očistení od sezónnych vplyvov dosiahla úroveň 73,5 percenta. Oproti aprílu 2016 sa zvýšila o 1,7 percentuálneho bodu. Aprílová sezónne upravená miera zamestnanosti mužov bola v krajine 80,8 percenta a zamestnanosť žien bola 66 percent. Najnižšia zamestnanosť bola medzi mládežou vo veku 15 až 29 rokov, a to 49,2 percenta. Medzi ľuďmi vo vekovej skupine 30 až 49 rokov bola zamestnanosť 87,4 percenta a medzi ľuďmi vo veku 50 až 64 rokov na úrovni 71,6 percenta.


Toshiba predala akcie v bankovej skupine Mitsubishi za zhruba 50 miliónov eur

TOKIO. Japonská spoločnosť Toshiba predala akcie v bankovej skupine Mitsubishi UFJ Financial Group v hodnote takmer 50 miliónov eur. Firma zápasí s vysokými stratami, ktoré utrpela v dôsledku bankrotu svojej americkej jadrovej divízie. Ako pre agentúru Reuters uviedol zdroj, ktorý si neželal byť menovaný, Toshiba predala celkovo 9,9 milióna akcií Mitsubishi UFJ Financial Group v hodnote 6,4 miliardy jenov (49,72 milióna eur). Toshiba sa k informáciám nevyjadrila. Za minulý obchodný rok 2016/2017, ktorý sa skončil v marci, vykázala Toshiba stratu 965,7 miliardy jenov, čo je viac než dvojnásobok straty za predchádzajúci obchodný rok. Dôvodom bol bankrot jej americkej jadrovej divízie Westinghouse Energy. S cieľom zotaviť sa z obrovských strát plánuje Toshiba predaj svojej čipovej divízie. Od tejto transakcie si sľubuje získať okolo 18 miliárd USD (15,29 miliardy eur).


Špeciálny Android, hliník a sklo. Google uvedie na trh nové mobily

Nové modely má vyrábať firma HTC. Budú sa volať Pixel a Pixel XL.

SAN FRANCISCO, BRATISLAVA. Dvojicu nových smartfónov sa chystá Google oficiálne predstaviť na konferencii, ktorá sa o dva týždne bude konať v San Franciscu. Malo by ísť o modely, ktoré uvedú do života Android vo verzii 7.1. Očakáva sa, že výrobcom zariadení je firma HTC a modely budú mať označenie Pixel a Pixel XL. Zákulisné správy hovoria o tele, ktoré kombinuje hliník a sklo, pričom uhlopriečky displejov sú 5 a 5.5 palca.  Google už nejaký čas hovorí o tom, že sa aktívne pripojí k vývoju mobilov, a že do svojich zariadení bude inštalovať špeciálnu verziu systému Android, ktorá bude upravená k vyššiemu používateľskému komfortu a hlbšej integrácii služieb z firemného portfólia. Vyvíjané mobily majú byť akousi hardvérovou podobou vyhľadávača a služieb, ktoré každodenne používame. Objaviť by sa podľa magazínu The Verge malo aj logo Google na zariadeniach samotných, pričom nie je vylúčené, že prémiová verzia Androidu sa bude novátorskými funkciami a technológiami odlišovať od štandardu, ktorý je k dispozícii pre všetkých výrobcov zariadení. Popri mobiloch budú predstavené aj niektoré aplikácie a služby, ktorými chce Google upevniť svoju pozíciu na trhu.


Osobnosti kultúry vyzývajú ministerku Laššákovú na odstúpenie

Umelci vyzývajú predsedu vlády Petra Pellegriniho, aby navrhol na post ministra kultúry iného kandidáta.

BRATISLAVA. Novú ministerku kultúry Ľubicu Laššákovú vyzývajú na odstúpenie predstavitelia kultúry. Požaduje to výzva Žiadame okamžitý kultúrny reparát!, ktorú iniciovalo 322 osobností kultúrnej obce. Ako ďalej za iniciátorov agentúru SITA informovala filmová producentka Ľubica Orechovská, nástupkyňu ministra kultúry Mareka Maďariča vyzývajú predsedu vlády Petra Pellegriniho, aby navrhol na tento post osobnosť, ktorá sa svojou kvalifikovanosťou bude môcť uchádzať o dôveru verejnosti. K výzve, ktorá bola na webstránke http://kulturnyreparat.sk/ zverejnená v nedeľu 25. marca podvečer, sa pripájajú ďalší signatári. „Dokážte kvalifikovanou nomináciou na post ministra kultúry, že ste pochopili, o čo ide - o kompetentnosť, dôveryhodnosť a morálnu integritu. Tak sa totiž majú spravovať veci verejné. Starať sa o váš vlastný majetok či rodinu nedovolíte nekompetentným ľuďom, ale krajinu im pokojne zveríte,“ píšu vo výzve. Kultúra podľa signatárov našu krajinu „spája a odlišuje od iných. Kultúrou definujeme svoju integritu, nie politickými deklaráciami“. Z uvedených dôvodov žiadajú, aby zodpovední predstavitelia vládnej koalície „priznali, že táto nominácia nebola zodpovedná“. Novú ministerku kultúry Ľubicu Laššákovú žiadajú, aby z postu ministerky bezodkladne odstúpila a premiéra Petra Pellegriniho, aby „navrhol kandidáta alebo kandidátku, ktorí sa môžu o našu dôveru aspoň začať uchádzať“. Signatári výzvy zdôrazňujú, že pôsobia v kultúre v celom spektre jej oblastí a nie je im ľahostajná. Medzi stovkami signatátov sú výtvarníci, divadelníci, filmári, hudobníci, architekti, dizajnéri a ďalšie umelecké profesie. Podpísaní sú napríklad divadelný režisér Marián Amsler, knižný vydavateľ Koloman Kertész Bagala, výtvarník Jozef Gertli Danglár, fotograf Peter Župník či dizajnérka Lea Fekete. Pod výzvu sa pridali desiatky známych hercov všetkých generácii, ako sú Juraj Kemka, Alexander Bárta, Zuzana Fialová, Vladimír Černý, Marián Geišberg, Emil Horváth, Kamila Magálová, Milan Kňažko, Zuzana Kocúriková, Robert Roth, Anna Šišková alebo Emília Vášáryová. Na príprave výzvy sa podieľali Barbara Janišová Feglová, Juraj Janiš, Ivan Gaža, Zuzana Mistríková, Ľubica Orechovská a Katarína Štrbová Bieliková. Laššáková o výhradách osobností vie, takisto registruje žiadosť o jej odstúpenie z funkcie. So signatármi výzvy sa chce preto v najbližších dňoch stretnúť. "V záujme konštruktívneho dialógu je tak pripravená urobiť po veľkonočných sviatkoch," povedala Simona Lukáčová z referátu styku s médiami na ministerstve kultúry. Ľubica Laššáková prišla na ministerstvo kultúry z postu krajskej predsedníčky Smer v Banskej Bystrici. Vyštudovaná novinárka vyše 20 rokov pôsobila ako redaktorka a moderátorka Slovenského rozhlasu a kultúrnej sfére sa venovala od roku 2012 v Banskej Bystrici. Kultúrna obec ju takmer nepozná. Pár dní pred nástupom do funkcie uviedla 20. marca v rozhovore pre Denník N medzi iným, že tretí sektor je 'príliš bohatý' a že jeho zdroje pochádzajú zo 'zaoceánskych peňazí' a narážala na možný vplyv Georgea Sorosa. Na stretnutí s prezidentom 21. marca pred menovaním uviedla, že ju jej slová mrzia. Na margo koncesionárskych poplatkov pre médiá neskôr uviedla, že "ako bývalá rozhlasáčka si myslí, že sú potrebné" a uviedla, že bude uvažovať, či je lepší súčasný model fungovania verejnej rádiotelevízie, alebo zoštátnenie. Správne by podľa nej bolo "možno niečo medzitým". Do funkcie nastúpila 22. marca po tom, ako predošlý minister kultúry Marek Maďarič v reakcii na vraždu investigatívneho novinára portálu Aktuality.sk Jána Kuciaka a jeho snúbenice Martiny Kušnírovej 28. februára oznámil, že podáva demisiu. Laššáková sa ministerkou stala po demisii vlády Roberta Fica a jej následnej rekonštrukcii pod vedením Petra Pellegriniho. Zmenou vlády vyvrcholila vládna kríza sprevádzaná pietnymi akciami (2. marec) za zavraždeného novinára a neskôr protestnými zhromaždeniami (9. a 16. marca) vyzývajúcimi na vyšetrenie vraždy a korupčných káuz, na ktoré Ján Kuciak poukázal ako aj za novú dôveryhodnú vládu.Agentúra SITA oslovila so žiadosťou o reakciu tlačový odbor úradu vlády a tlačový referát ministerstva kultúry.


Väčší debakel dostal iba Ipswich v roku 1995. Ak by sme poľavili, bol by to prejav neúcty, tvrdí Guardiola

Manchester City strelil Watfordu osem gólov.

MANCHESTER. Futbalisti Manchestru City sa v sobotnom stretnutí Premier League rehabilitovali za prekvapujúcu prehru s Norwichom v predchádzajúcom kole 2:3. Odniesli si to hráči Watfordu, ktorí na Emirates Stadium utrpeli debakel 0:8. City dosiahli svoj najvýraznejší triumf v najvyššej anglickej súťaži. Vyšším rozdielom zvíťazil v Premier League iba ich mestský rival United, v roku 1995 deklasoval Ipswich Town 9:0. Pod triumf úradujúceho majstra sa najvýraznejšie podpísal Bernardo Silva. Portugalský krídelník dosiahol prvý hetrik v najvyššej súťaži v kariére. "Ľudia stále nechápu, že aj prehry patria k životu. Aj my môžme niekedy prehrať, dôležitá je reakcia," povedal po zápase tréner City Pepe Guardiola. S reakciou svojich zverencov mohol byť spokojný nad mieru, do zápasu s Watfordom vstúpili bez zmilovania, keď už po osemnástich minútach viedli o päť gólov, čím stanovili rekord súťaže. "Nie je bežné päťkrát skórovať z piatich striel, rozhodla však veľká kvalita tohto mužstva," skonštatoval Guardiola. Po zmene strán pridali domáci ďalšie tri zásahy, podľa španielskeho kouča však nešlo o nedostatku rešpektu, práve naopak. "Pokračovali sme v našej hre, ak by sme poľavili, bol by to prejav neúcty k súperovi. Toho treba vždy rešpektovať, rovnako som to cítil aj proti Norwichu." Watfordu sa proti City nedarí, keď mu podľahli v dvanástom vzájomnom zápase za sebou. Navyše utrpeli najťažšiu prehru v klubovej histórii a iba tretíkrát inkasovali osem gólov, po prvý raz za 60 rokov. "Doba sa zmenila. Dnes už nemôžte hráčov po prehre poslať za trest behať dve hodiny do lesa. Musíte k nim pristupovať citlivo, pretože už o nedlho ich čaká ďalší duel," citoval kormidelníka Watfordu Quiqueho Floresa web The Guardian.


Prezidentským prieskumom na Ukrajine stále kraľuje komik Zelenskyj

KYJEV. Komik Volodymyr Zelenskyj si posilnil svoju pozíciu lídra v prieskume pred prezidentskými voľbami na Ukrajine. Informovala o tom v pondelok agentúra Reuters. Podľa prieskumu Kyjevského medzinárodného inštitútu sociológie (KIIS) chce Zelenskému dať svoj hlas 20,7 percenta respondentov. Úradujúceho prezidenta Petra Porošenka chce podporiť 11 percent a bývalú premiérku Juliju Tymošenkovú 8,1 percenta opýtaných. Prieskum verejnej mienky sa uskutočnil od 14. do 22. marca vo všetkých regiónoch okrem Ruskom anektovaného Krymu. Zúčastnilo sa na ňom 2004 voličov. KIIS uviedol, že 22,6 percenta respondentov očakáva, že prezidentom sa stane Zelenskyj, 16,5 percenta predpokladá ako víťaza Porošenka a 12,1 percenta Tymošenkovú. Prezidentské voľby na Ukrajine sú naplánované na 31. marca. Ak nijaký z 39 kandidátov nezíska podporu viac ako polovice zúčastnených voličov, 21. apríla sa bude konať druhé kolo volieb.


Horanský podľahol Shapovalovovi, Slovensko po prvom zápase s Kanadou prehráva

1. zápas

Reakcie

2. zápas

Reakcie

3. zápas

4. zápas

5. zápas

Ramsay (rozhovor)

Súhrn

V ďalšom zápase nastúpi Kližan proti Auger-Aliassimemu.

SLOVENSKO - Kanada 0:1 po úvodnej dvojhre Filip Horanský - Denis Shapovalov 4:6, 5:7 BRATISLAVA. Slovenský daviscupový debutant Filip Horanský prehral v úvodnej dvojhre kvalifikácie o finálový turnaj Davisovho pohára s kanadskou jednotkou Denisom Shapovalovom 4:6, 5:7. Slovenskí tenisti tak v piatok v Bratislave prehrávali s Kanadou 0:1. Horanský sa nezľakol súpera zvučného mena a držal s 25. hráčom svetového rebríčka ATP krok. Za stavu 3:2 to pri podaní Shapovalova dotiahol na zhodu. Kanaďan si však podržal servis, v ďalšom geme vďaka trom winnerom prelomil podanie súpera a ujal sa vedenia 4:3. Filip odohral veľmi dobrý zápas. Nemal čo stratiť a hral na úrovni tenistov z prvej svetovej päťdesiatky. Ak bude pokračovať v takýchto výkonoch, môže to dotiahnuť ďaleko a dosiahnuť veľké veci. Horanský mohol hneď vzápätí kontrovať rebrejkom, no nevyužil ani jednu z troch šancí. Shapovalov potvrdil brejk a prvý set získal vo svoj prospech. Horanskému pri dlhších výmenách často zahral kratšie údery, čo Kanaďan dokázal potrestať. V druhom sete sa slovenský reprezentant zlepšil na returne a za stavu 2:1 viedol pri podaní Shapovalova 30:0. Kanaďan však následne získal štyri fiftíny za sebou a v piatom geme sa dostal k brejkbalu. Nepremenil ho, no v koncovke setu vďaka agresívnej hre slávil úspech. Za stavu 5:5 zobral Horanskému servis a pri vlastnom podaní premenil hneď prvý mečbal. ,,Rozhodlo pár loptičiek, škoda troch nepremenených brejkbalov v prvom sete. Diváci vytvorili super atmosféru, bolo to peklo. Veľmi mi pomohla ich podpora. Mrzí ma, že som ich nepotešil víťazstvom. Shapovalov je tiež iba človek a aj on robil chyby, na rozdiel odo mňa však využil šance. O osude oboch setov rozhodol jediný brejk. S pribúdajúcimi minútami som sa na kurte cítil čoraz lepšie. Škoda, že som si v závere druhého setu nepodržal podanie. Pri brejkbaloch Shapovalov viackrát trafil loptičku rámom rakety a bola z toho čiara. Na začiatku zápasom som cítil nervozitu, no postupne zo mňa opadla. Ak v sobotu budem hrať rozhodujúci piaty zápas, dám do toho všetko. Na daviscupový debut nezabudnem do konca kariéry," uviedol Horanský. Shapovalov pochválil Horanského za predvedený výkon. ,,Filip odohral veľmi dobrý zápas. Nemal čo stratiť a hral na úrovni tenistov z prvej svetovej päťdesiatky. Ak bude pokračovať v takýchto výkonoch, môže to dotiahnuť ďaleko a dosiahnuť veľké veci. Veľmi dobre som podával, snažil som sa vyvíjať tlak pri jeho servise a vytvoriť si brejkbalové šance. Dve z nich som premenil. Na antukovom dvorci som sa cítil veľmi dobre."


Na Havaji vybuchla sopka, guvernér vyhlásil stav núdze

HONOLULU. Guvernér amerického štátu Havaj David Ige vyhlásil stav núdze v súvislosti s erupciou sopky Kilauea, ktorá vo štvrtok začala chrliť prúdy lávy do obývaných oblastí. "Nebezpečenstvo je takého rozsahu, že si vyžaduje preventívne a ochranné opatrenia v záujme zaistenia bezpečnosti, zdravia a blaha obyvateľstva," vyhlásil demokratický guvernér, ktorého citovala agentúra AP. V oblasti najväčšieho havajského ostrova, do ktorej prúdi láva, sa nachádza približne 770 budov. Láva začala vytekať cez trhlinu v zemi do jednej z ulíc a vynútila si povinné evakuácie miestnych obyvateľov. Celkovo je ohrozených 1700 ľudí, k zraneniam ani k zničeniu domov zatiaľ nedošlo. Červený kríž zriadil na ostrove dve evakuačné centrá. Guvernér vyhlásil celú lokalitu za oblasť postihnutú prírodnou katastrofou, čím umožnil rýchle uvoľnenie potrebných finančných prostriedkov a prijatie ďalších mimoriadnych opatrení. Uviedol tiež do stavu pohotovosti havajskú Národnú gardu, ktorej príslušníci by mali asistovať pri evakuáciách a zaisťovaní bezpečnosti, informoval denník Hawaii Tribune-Herald. Prúdy sopečnej lávy vytryskujú až do výšky 46 metrov a žeravá magma postúpila už desiatky metrov. Erupcii predchádzala séria zemetrasení v obvode Puna. V dôsledku neustálej seizmickej aktivity úrady podľa agentúry AP zatvorili neďalekú školu, pričom otrasy tiež spôsobili popraskanie niektorých ciest. Zemetrasenia vyvolal pondelňajší kolaps dna krátera Puu Oo, ktorý tiež vyvolal prúdenie lávy do nových podzemných komôr. Kolaps spôsobil posun magmy o 16 kilometrov dolu svahom smerom k obývanému juhovýchodnému pobrežiu. Úrad civilnej ochrany okresu Havaj oblasť uzavrel pre turistov už v utorok a spoločnostiam poskytujúcim súkromné prehliadky zakázal vodiť tam ľudí. Väčšina aktivity sopky Kilauea bola doteraz neexplozívna. Pri erupcii v roku 1924 ale vystrelila do vzduchu popol a deväť ton hornín, čo viedlo k smrti jedného človeka.


Lesné požiare v Grécku dostali hasiči pod kontrolu

Nebezpečenstvo vzniku nových požiarov pretrváva.

ATÉNY. Grécki hasiči už majú z veľkej časti pod kontrolou lesné požiare, ktoré vypukli v oblastiach severovýchodne od Atén a na západe polostrova Peloponéz. Na definitívne zlikvidovanie využijú všetky možnosti hasenia zo vzduchu i zo zeme, vyhlásil v stredu ráno vo vysielaní gréckej televízie hovorca tamojších orgánov civilnej ochrany, ktorého citovala agentúra DPA. Z televíznych záberov vyplýva, že severovýchodne od Atén už nie sú nijaké horiace línie. "Tu a tam sú ešte nejaké tlejúce ložiská, ale žiadne more plameňov, ako počas predošlých troch dní," povedal jeden z hasičov. Po rozvidnení mali do boja proti zvyšným požiarom opäť nasadiť hasičské vrtuľníky. Pod kontrolou sú aj dva požiare na západnej strane Peloponézu, ako aj na ostrove Zakynthos. "Nebezpečenstvo však zostáva vysoké," varovala civilná ochrana. V regióne Kalamos ležiacom približne 45 kilometrov severovýchodne od Atén medzitým požiar zničil podľa prvých odhadov viac ako 20 domov a desiatky ďalších poškodil, nie sú však hlásené nijaké zranenia. Rozloha spálenej lesnej plochy zatiaľ nie je známa. Grécko požiadalo v utorok Európsku úniu o pomoc pri likvidácii uvedených lesných požiarov. V dôsledku finančnej krízy a úsporných opatrení totiž nedokázalo v uplynulých rokoch zmodernizovať vlastné hasiace lietadlá a z celkove 16 sú tak prevádzkyschopné len štyri.


Monitorovanie ľudí v autoškolách neodporuje ústave, opozícia nesúhlasí

Miroslav Ivan z SaS hovorí, že rozhodnutie Ústavného súdu je precedens.

KOŠICE. Elektronické monitorovanie účastníkov kurzov v autoškolách nie je v rozpore s Ústavou SR. Vyplýva to z rozhodnutia Ústavného súdu SR, ktorý nevyhovel návrhu skupiny 31 opozičných poslancov označiť príslušnú časť zákona o autoškolách za protiústavnú. Novela zákona minulý rok určila všetkým autoškolám povinnosť monitorovacích zariadení na kontrolu účasti na kurzoch vrátane jázd výcvikovým vozidlom. Informácie s osobnými údajmi sa cez GPS automaticky zasielajú do jednotného informačného systému cestnej dopravy. Opozícia namietala, že novela je v rozpore s ústavou, ktorá zakotvuje nedotknuteľnosť osoby a jej súkromia, ale aj slobodu pohybu či pobytu. "Ústavný súd zastáva názor, že transparentné zabezpečenie prípravy účastníkov vodičských kurzov na absolvovanie skúšky odbornej spôsobilosti na vydanie oprávnenia viesť motorové vozidlo je dostatočne významným cieľom na ospravedlnenie zásahu do ochrany súkromia," uviedla k rozhodnutiu ÚS SR jeho predsedníčka Ivetta Macejková. Transparentnosť v zmysle napadnutých ustanovení podľa ÚS spočíva v jednotnom postupe pri identifikácii účastníka kurzu a inštruktora zaznamenaním ich účasti na výučbe a výcviku a v odoslaní záznamu do informačného systému. Poslanec NR SR Miroslav Ivan (SaS), ktorý skupinu zákonodarcov pred ÚS zastupoval, s odôvodnením ÚS nesúhlasil. Dané opatrenie je podľa neho neadekvátne. "Monitorovať ľudí môžeme, ak sú trestaní a, povedzme, majú výkon trestu mimo nápravného ústavu, ale monitorovať ľudí, ktorí sa zúčastňujú vodičského kurzu, je nemysliteľné a pre nás neakceptovateľné," povedal pre novinárov. Rozhodnutie ÚS podľa neho znamená precedens a ponúka vláde priestor na zavedenie monitorovania občanov aj v ďalších sektoroch.


V afganskom Kábule sa konala najodvážnejšia módna prehliadka v dejinách

Organizátor Adžmal Hakíkí bol rozhodnutý akciu uskutočniť, aj keby na nej mal pri samovražednom útoku prísť o ruky aj nohy.

V afganskej metropole Kábul sa cez víkend konala módna prehliadka za účasti štrnástich mužských modelov a šiestich modeliek. V krajine, kde sa mnoho žien bojí vyjsť na ulicu bez toho, aby boli od hlavy po päty zahalené, je to neslýchaný jav. Rádio Slobodná Európa - Rádio Sloboda (RFE/RL), ktoré o tomto podujatí informuje, ho aj preto nazvalo "najodvážnejšou módnou prehliadkou v dejinách". Prehliadka sa konala v prísne stráženej súkromnej záhrade v Kábule a organizátori priznávajú, že pred jej konaním sa im afganskí zástancovia "dobrých mravov" opakovane vyhrážali. "Keď som zverejnil pozvánku na Facebooku, niektorí z našich priateľov mali negatívne komentáre a hovorili, že na takéto podujatie ešte nedozrel čas," hovorí módny návrhár a model Adžmal Hakíkí, ktorý bol hlavným organizátorom prehliadky. "Moja odpoveď bola, že aj keby na nás zaútočil samovražedný atentátnik, aj keby som mal prísť o ruky aj nohy, aj tak chcem, aby sa tá akcia uskutočnila," povedal Hakíkí pre Slobodnú Európu. Strach mala aj modelka Atefa Fasíhí: "Každý sa bojí, ale keď je niekto rozhodnutý dosiahnuť svoj cieľ, musí strach ignorovať a bojovať proti nemu. Náš sen nezastaví ani Islamský štát, ani Taliban," povedala. Prehliadky sa zúčastnilo okolo sto hostí, pričom všetci z nich spolu s organizátormi a modelmi boli Afganci. Hakíkího modelingová agentúra je na tamojšej malej scéne pomerne nová, no už si stihla vytvoriť meno a objavila sa viackrát aj v televízii. Svoje dizajnérske kúsky predáva najmä v zahraničí, až sedemdesiat percent putuje do rúk Afgancov žijúcich mimo krajiny. V Afganistane sa pritom v ostatných rokoch konalo len veľmi málo módnych prehliadok a myšlienka, že by sa ženy mali nechať na móle obzerať inými ľuďmi, je stále viac-menej tabu. Agentúra AP informuje, že násilie voči ženám je naďalej bežné napríklad v podobe verejného ukameňovania a popráv. Niektoré sa dokonca zámerne podpálili, aby unikli domácemu násiliu.


Egypt zablokoval množstvo webov, medzi nimi aj stránky al-Džazíry

Všetky zablokované weby podľa egyptských bezpečnostných služieb obsahovali materiály, ktoré podporovali terorizmus a extrémizmus.

KÁHIRA. Egyptské úrady zablokovali vo štvrtok prístup k 21 internetovým stránkam vrátane webu panarabskej televíznej stanice al-Džazíra, ktorej sídlo je v Katare. Ako dodala agentúra DPA, rovnaké opatrenia predtým prijali Saudská Arábia a Spojené arabské emiráty. Všetky zablokované webové stránky obsahovali materiály, ktoré "podporujú terorizmus a extrémizmus" a zverejňovali klamstvá, uviedol podľa DPA nemenovaný zdroj z egyptských bezpečnostných služieb. Zablokovaný je aj prístup na webové stránky televízie aš-Šakr, ktoré je naklonená islamistickému hnutiu Moslimské bratstvo a vysielala z Turecka. Nie je prístupná ani arabská verzia webovej stránky amerického denníka The Huffington Post, ktorý nedávno zverejnil sériu článkov kritických voči egyptskej vláde. Nedostupný je aj egyptský nezávislý spravodajský web Mada Masr, ktorý odhalil viacero korupčných káuz v Egypte. Celkovo egyptské úrady zablokovali prístup k 21 webom, ale názvy všetkých nezverejnilo. Od roku 2013, keď bolo v Egypte zosadené hnutie Moslimské bratstvo, sa vzťahy medzi Káhirou a katarskou Dauhou zhoršili. Egypt totiž Katar obviňuje, že poskytuje útočisko členom Moslimského bratstva, ktoré egyptská vláda medzičasom zakázala. Spojenci Egypta v Perzskom zálive - Saudská Arábia a Spojené arabské emiráty - zablokovali prístup na internetovú stránku televízie al-Džazíra a ďalšie katarské weby už v stredu. Podnetom pre tento krok boli kontroverzné komentáre chváliace Irán a pripisované katarskému emirovi Tamímovi ibn Hamadovi Sánímu. Irán je v regióne Perzského zálivu hlavným rivalom Saudskej Arábie, ktorá bola počas víkendu dejiskom summitu arabských krajín. Saudskoarabský kráľ Salmán, ako aj americký prezident Donald Trump, ktorý sa na schôdzke tiež zúčastnil, vo svojich prejavoch zaútočili na Irán a obvinili ho z podnecovania nepokojov na Blízkom východe.


Pravicoví extrémisti hrozia smrťou dvom nemeckým politikom

V júni zavraždil pravicový extrémista lokálneho konzervatívneho politika.

BERLÍN. Pravicoví extrémisti sa vyhrážajú smrťou dvom nemeckým politikom zo strany Zelených. Jej bývalý predseda Cem Özdemir a podpredsedníčka Spolkového snemu (Bundestag) Claudia Rothová dostali výhražné e-maily podpísané skupinou s názvom Atomwaffen Division Deutschland 27. októbra a sú navzájom prepojené, informovali v sobotu noviny mediálnej skupiny Funke. "Hrozba môže byť tentoraz namierená proti Cemovi a mne, je však ďalšou v dlhom zozname pokusov o zastrašovanie miestnych politikov a občianskej spoločnosti, židov a moslimov, umelkýň a prisťahovalcov," povedala Rothová. Dodala, že ani takéto vyhrážky ju neodradia od záväzku budovať "rozmanitú a kozmopolitnú spoločnosť". V e-maili adresovanom 53-ročnému poslancovi Bundestagu Özdemirovi sa okrem iného píše: "V súčasnosti plánujeme, ako a kedy vás popravíme, na nasledujúcom verejnom zhromaždení? Alebo vás odchytíme v mieste bydliska." Özdemir o maili informoval políciu Bundestagu a Spolkový kriminálny úrad (BKA). Už dlhší čas má policajnú ochranu, keďže je ostrým kritikom tureckého prezidenta Recepa Tayyipa Erdogana a v minulosti sa mu za to vyhrážali tureckí nacionalisti. V USA existuje od roku 2015 pravicová neonacistická skupina Atomwaffen Division (AWD). Aktívna je najmä v južnej časti Spojených štátov a má do 100 členov. Jej prívrženci sú podozriví z piatich vrážd. Postupne sa však rozšírila aj do Británie, Kanady a pobaltských štátov. V júni 2018 vydala skupina propagandistické video v nemčine a angličtine s názvom "AWD Deutschland: Die Messer werden schon gewetzet" (AWD Nemecko: Nože sa už brúsia), v ktorom oznámila založenie bunky alebo pobočky v Nemecku a sľúbila "dlhý boj". V júni tohto roka zavraždil pravicový extrémista lokálneho konzervatívneho politika v meste Kassel Waltera Lübckeho. V roku 2018 boli politici a úradníci v Nemecku 1256-krát obeťami politicky motivovaných trestných činov. Medzi nimi bolo 43 násilných deliktov. Polícia pripísala 517 z týchto trestných činov na pravicovej a 222 ľavicovej scéne.


Babiš od začiatku spolupracoval vedome, hovorí bývalý agent ŠtB

Ja by som sa na Babišovom mieste všetkým ospravedlnil a zbytočne by som okolo toho nečeril vodu, povedal Sarkocy.

BRATISLAVA, PRAHA. Český premiér v demisii Andrej Babiš bol od začiatku vedomým spolupracovníkom československej Štátnej bezpečnosti (ŠtB) a jeho archívny zväzok nebol sfalšovaný. Médiám to v piatok v Bratislave povedal bývalý príslušník ŠtB Ján Sarkocy. Krajský súd v Bratislave nedávno v obnovenom konaní v súlade s minuloročným verdiktom ústavných sudcov zamietol Babišovho žalobu, že je v archívnych zväzkoch ŠtB vedený ako agent neoprávnene. Babiš potom ohlásil podanie novej žaloby. Na žiadosť ČTK o reakciu na Sarkocyho vyhlásenie Babiš reagoval slovami: "Pán Sarkocy klame." Originál Babišovho spisu ohľadom spolupráce s komunistickou tajnou políciou vraj Sarkocy videl. "V tom spise nie je nič sfalšované," povedal. Neuviedol však, či sa tam nachádzal Babišov písomný záväzok k spolupráci. Sarkocy, s ktorého menom je spojený terajší škandál okolo stykov šéfa britských labouristov Jeremyho Corbyna s ŠtB, označil Babiša za človeka, ktorý "chcel zo spolupráce s ŠtB ťažiť a mal rád peniaze." Ja by som sa na jeho mieste všetkým ospravedlnil a zbytočne by som okolo toho nečeril vodu," povedal Sarkocy. Podľa archívnych dokumentov Sarkocy v rokoch 1980-1984 pracoval na oblastnom odbore ŠtB v Bratislave, neskôr v zahraničnej kontrarozviedke, a tiež ako diplomat v Londýne. Práve s jeho pôsobením v Británii v 80. rokoch sa spájajú najnovšie informácie o jeho stretnutiach s Corbynom. Na rozdiel od svojich niekdajších kolegov v ŠtB Sarkocy nevypovedal pred bratislavským súdom, kde sa Babiš domáhal verdiktu, že je evidovaný v archívnych zväzkoch ŠtB ako agent neoprávnene. Archívne dokumenty, z ktorých časť už bola skartovaná, uvádzajú, že Babiš sa v roku 1980 stal dôverníkom ŠtB a že o dva roky neskôr ho k spolupráci s tajnou políciou ako agenta s krycím menom Bureš získal nadporučík ŠtB Július Šuman. Ten ale v pôvodnom konaní na bratislavskom okresnom súde vyhlásil, že táto informácia nie je pravdivá a že Babiš k ŠtB naverbovaný nebol. Hoci Babiš so žalobou na očistenie svojho mena pôvodne uspel, zvrat v kauze nastal po minuloročnom rozhodnutí Ústavného súdu SR. Ten zrušil pôvodné rozhodnutie bratislavského krajského aj Najvyššieho súdu SR, ktoré dali Babišovi za pravdu. Urobil tak preto, že odporcom nemal byť Ústav pamäti národa, ktorý zväzky ŠtB na slovenskom spravuje. Ústavný súd tiež konštatoval, že uvedené dva súdy rozsudky chybne založili na svedectve bývalých príslušníkov ŠtB, ktorí v konaní pred okresným a krajským súdom neboli zbavení mlčanlivosti. Spochybnil tiež dôveryhodnosť svedkov, ktorí vypovedali v Babišov prospech. V obnovenom konaní bratislavský krajský súd v súlade s rozhodnutím ústavného súdu Babišovu žalobu nedávno zamietol. Rozhodnutie už nadobudlo právoplatnosť.


Európsky parlament podporil koniec striedania času

Čas by sa mal prestať striedať od roku 2021.

ŠTRASBURG/BRUSEL. V Európe sa v nedeľu 27. októbra 2019 skončí letný čas. Na Slovensku si ručičky hodiniek bude treba posunúť z 03.00 h stredoeurópskeho letného času (SELČ) na 02.00 h stredoeurópskeho času (SEČ). Znamená to, že ľudia si pospia o hodinu dlhšie. Letný čas trval od 31. marca do 27. októbra 2019. Platil vo všetkých štátoch Európy okrem Islandu, Bieloruska, Ruskej federácie, častí Grónska a nórskych ostrovov Jan Mayen a Špicbergy. Poslanci Európskeho parlamentu (EP) 26. marca 2019 na zasadnutí v Štrasburgu podporili ukončenie striedania sezónneho času od roku 2021. Občania členských štátov Európskej únie, ktoré sa rozhodnú pre letný čas, by si mali poslednýkrát posunúť ručičky hodiniek v poslednú marcovú nedeľu roku 2021. V tých krajinách EÚ, v ktorých sa rozhodnú ponechať štandardný čas, by si mali naposledy prestavovať hodinky v poslednú októbrovú nedeľu 2021. Vyplynulo to z textu smernice, ktorú poslanci schválili pomerom hlasov 410 za, 191 proti a 51 sa zdržalo hlasovania. Europarlament tak podporil návrh Európskej komisie (EK), samotné ukončenie sezónnych zmien času však poslanci posunuli z roku 2019 na 2021, informoval EP na svojom portáli. Poslanci EP v nadväznosti na občianske iniciatívy vyzvali vo februári 2018 Európsku komisiu, aby zvážila zmenu smernice upravujúcej striedanie letného a zimného času. EK zorganizovala v dňoch 4. júla až 16. augusta 2018 verejnú konzultáciu o sezónnom striedaní času v členských štátoch EÚ. V nej odpovedalo 4,6 milióna obyvateľov, EK výsledky oficiálne zverejnila 31. augusta 2018. Podľa výsledkov si 84 percent respondentov už nepraje zmeny času. Predseda EK Jean-Claude Juncker na to 12. septembra 2018 zareagoval slovami, že striedanie sezónneho času je potrebné zrušiť. EK o dva dni - 14. septembra 2018 - poskytla vyjadrenie, že striedanie sezónneho času treba zrušiť, pričom je na členských štátoch EÚ, aby sa rozhodli, či sa ich občania budú riadiť letným, alebo stredoeurópskym časom. Na európskom kontinente sú tri časové pásma: západoeurópsky (alebo greenwichský stredný čas, GMT), stredoeurópsky, a napokon východoeurópsky čas (doň patria napríklad Fínsko, pobaltské štáty, krajiny juhovýchodnej Európy vrátane Ukrajiny, Rumunska, Bulharska či Grécka). Českí europoslanci v marci 2014 na webovej stránke www.foronlyonetime.eu zverejnili tlačovú správu o iniciatíve na zrušenie letného času. Iniciatívou Iba pre jeden čas (For Only One Time) sa obrátili na poslancov EP. Iniciatíva Iba pre jeden čas mala jediný cieľ - zrušiť striedanie "letného" a "zimného" času a zaviesť v Českej republike a celej EÚ len jeden čas. Myšlienka zmeny času, respektíve času, ktorý by šetril denné svetlo, sa prvýkrát objavila v roku 1784 v článku amerického spisovateľa, štátnika, osvietenského mysliteľa, vynálezcu a fyzika Benjamina Franklina. Prvý vážny návrh na zavedenie letného času podal londýnsky staviteľ William Willet roku 1907 v eseji The Waste of Daylight (Mrhanie denným svetlom). Na úrovni EÚ došlo k zjednoteniu harmonogramu sezónnych zmien času v 80. rokoch 20. storočia, keď sa v rámci jednotného trhu harmonizovali odlišné dátumy striedania sezónneho času jednotlivých členských štátov Únie. Na základe súčasnej smernice o úprave času (2000/84/ES) dochádza k sezónnym zmenám času v poslednú marcovú a poslednú októbrovú nedeľu. Zmena času pôsobí na ľudí individuálne. Odporcovia posunu hodinových ručičiek tvrdia, že striedanie "letného" a SEČ vyvoláva u niektorých ľudí psychické poruchy, depresie a únavu. Podľa psychológov však možno tieto problémy zvládnuť už v priebehu niekoľkých dní vhodne zvoleným relaxom a odpočinkom.


Ombudsmanka víta Gálove rozhodnutie v prípade Vinogradova

Vinogradovovi hrozilo v Rusku politické stíhanie.

BRATISLAVA. Verejná ochrankyňa práv Mária Patakyová víta rozhodnutie ministra spravodlivosti Gábora Gála (Most-Híd) o nevydaní ruského občana Valentina Vinogradova do jeho domoviny. Rusovi totiž podľa šéfa rezortu spravodlivosti hrozil na domácej pôde politický proces, pri ktorom by mohli byť porušené jeho základné ľudské práva. Ako prvá o Gálovom rozhodnutí informovala agentúra SITA. „Oceňujem vaše rozhodnutie nepovoliť vydanie vyžiadanej osoby v prípade pochybností o rešpektovaní jej základných práv a slobôd v dožadujúcom štáte, ktoré má garantované medzinárodnými ľudskoprávnymi dohovormi,“ napísala v liste Gálovi verejná ochrankyňa práv Mária Patakyová. Podľa medializovaných informácií Vinogradov na Medzinárodnom arbitrážnom súde v Londýne vypovedal o úplatkoch pre vysokopostavených predstaviteľov ruskej vlády.Po rozhodnutí súdov Slovenskej republiky o prípustnosti vydania ruského občana Valentina Vinogradova do Ruskej federácie, ombudsmanka požiadala ministra spravodlivosti o dôsledné zváženie dopadov vydania na jeho základné práva a slobody garantované medzinárodnými ľudskoprávnymi dohovormi. Poukázala predovšetkým na článok tri Dohovoru o ochrane ľudských práv a základných slobôd s upozornením na možné nehumánne podmienky vo väzniciach v Ruskej federácii. „V tejto súvislosti si dovolím poukázať na závery Európskeho výboru na zabránenie mučenia a neľudského či ponižujúceho zaobchádzania alebo trestania, ktorý pravidelne poukazuje na zlé podmienky vo väzniciach v Ruskej federácii,“ podotkla ombudsmanka.Aj keď k udeleniu azylu pre ruského občana Valentina Vinogradova sa budú vyjadrovať ešte orgány ministerstva vnútra, verejná ochrankyňa práv považuje rozhodnutie ministra spravodlivosti v tomto procese za veľmi dôležité. V Rusku čelí podnikateľ Vinogradov obvineniu pre podvody v obchodoch s realitami. Posledné slovo pri vydávaní osôb do zahraničia má práve minister spravodlivosti.


Fico dodal ďalšie dokumenty, ktoré majú potvrdzovať jeho prax

BRATISLAVA. Poslancom z ústavnoprávneho výboru NR SR doručili dokumenty, ktoré majú preukazovať potrebnú prax kandidáta na sudcu ústavného súdu a predsedu strany Smer Roberta Fica. Informoval o tom člen výboru Ondrej Dostál (SaS) na svojom Facebooku. Každý kandidát na ústavného sudcu má mať právnickú prax aspoň pätnásť rokov. Šéf Smeru vie vydokladovať len necelých štrnásť rokov. Najnovšie sa snaží už druhým spôsobom dokázať, že má dostatočne dlhú prax. Aktuálne je v hre jeho prednáškovú činnosť. V Téme dňa na TA3 ju v pondelok spomenul Robert Kaliňák. Podľa Dostála však mal Fico dosť času, aby prax riadne doložil. Keďže tak neurobil ani počas dvoch dní vypočúvania, nemá podľa Dostála prečo dostať viac času. Jedine, ak by chceli nejaké dokumenty vyrobiť, myslí si Dostál. "Doklady, či už o pedagogickej činnosti, sa určite do ruky pánovi poslancovi veľmi rýchlo dostanú," povedal Kaliňák. O dĺžke potrebnej právnickej praxe má pri Ficovi pochybnosti celá opozícia, ktorá vo výbore nezahlasovala za to, že spĺňa podmienky na ústavného sudcu. Výbor však pri Ficovi pre rovnosť hlasov koalície a opozície neprijal ani stanovisko, že podmienky nespĺňa. Predseda parlamentu Andrej Danko (SNS) sa vyjadril, že potrebuje jasný verdikt aj pri Ficovi tak, ako to bolo pri zvyšných 39 kandidátoch. A to ešte pred samotnou voľbou v pléne.


Princ Charles navštívi ako prvý britský monarcha Kubu

LONDÝN. Princ Charles pôjde v marci na Kubu, pričom jeho cesta bude vôbec prvou oficiálnou návštevou člena britskej kráľovskej rodiny v tejto krajine. Oznámil to v piatok londýnsky palác Clarence House, Charlesovo oficiálne sídlo. Charlesa bude na štvordňovej návšteve Kuby, ktorú podnikne v termíne od 24. do 27. marca, sprevádzať jeho manželka Camilla, vojvodkyňa z Cornwallu. Návšteva Kuby bude súčasťou rozsiahlejšieho kráľovského turné, v rámci ktorého princ s manželkou precestujú viacero karibských krajín. Turné sa má skončiť 29. marca, a teda v deň, ktorý je stanovený ako termín vystúpenia Británie z EÚ. Dvojica sa počas návštevy na Kube neplánuje stretnúť s bývalým prezidentom Raúlom Castrom, bratom zosnulého vodcu kubánskej revolúcie Fidela Castra. Mohla by sa však zísť s členmi kubánskej hudobnej formácie Buena Vista Social Club. Návšteva na Kube sa uskutoční na žiadosť britskej vlády. Má podporiť rozvíjajúce sa vzťahy medzi Kubou a Britániou a poukázať na kultúrne či akademické väzby medzi oboma krajinami, informoval Clarence House. Charles s Camillou navštívia Havanu a cestovať budú aj po juhokubánskom pobreží. Ako čestných hostí ich na oficiálnej večery privíta kubánsky prezident Miguel Díaz-Canel, ktorý vlani v apríli nahradil v úrade Raúla Castra. Na oznámenie o ich pripravovanej ceste už reagovalo kubánske ministerstvo zahraničných vecí. "Budete v našej krajine vítaní," uviedlo na Twitteri. Britská kráľovná Alžbeta, ktorá má v súčasnosti už 92 rokov, do zahraničia nevycestovala už od roku 2015, v dôsledku čoho väčšinu náročnejších zahraničných ciest podniká práve Charles s Camillou. Na svojom turné po Karibiku, ktoré odštartujú 17. marca, precestujú dovedna 10 ostrovov. Okrem Kuby navštívia tiež Svätú Luciu, Barbados, Svätý Vincent a Grenadíny, Svätý Krištof a Nevis, Grenadu, teda ostrovné krajiny patriace do Commonwealthu. Svoje turné zakončia návštevou Kajmaních ostrovov, zámorského územie Spojeného kráľovstva.


Kaliňák podľa OĽaNO urobil ďalší nevýhodný kšeft. Figuruje v ňom jeho bývalý sused

Poslankyňa Remišová čaká, že štát bude musieť dve chátrajúce haly nákladne rekonštruovať.

BRATISLAVA. Minister vnútra Robert Kaliňák (Smer) kúpil v Martine bez súťaže predraženú búdu za 3,9 milióna eur, aj keď oproti cez ulicu si odkúpila rovnakú nehnuteľnosť evanjelická škola za polovičnú sumu. Na štvrtkovej tlačovej konferencii to vyhlásili predstavitelia OĽaNO-NOVA Igor Matovič a Veronika Remišová s tým, že ďalšie milióny si vyžiada rekonštrukcia tejto nehnuteľnosti, v ktorej má byť klientske centrum. Bratislavská skupina firiem Baducci má dobré vzťahy s predstaviteľmi Smeru. Predseda predstavenstva materskej firmy Baducci Consult pán Čižmárik je advokátom Jána Počiatka. Advokát Martin Čižmárik bol podľa informácií SME donedávna susedom Kaliňáka v luxusnom dome na Sklenárskej ulici. Býva tam aj Kaliňákov kamarát advokát Marek Turčan, ktorý podniká s developerom Ladislavom Bašternákom, obvineným z daňových machinácií. V roku 2015 Baducci Invest vlastnila pozemky bývalej tlačiarne Matice Slovenskej v Martine a predstavila zámer výstavby obchodného centra. Firma však od projektu upustila," popísala sled udalostí Remišová. Podľa jej slov Baducci Invest v lete 2016 podpísala s Ministerstvom vnútra zmluvu o zámene nehnuteľností. "Firma dala MV dve chátrajúce výrobné haly v tomto areáli, štát je dal budovu policajného obvodného oddelenia Martine v hodnote 400-tisíc eur a doplatil 3,5 milióna eur. Dve tlačiarenské haly tak Kaliňák kúpil za takmer štyri milióny eur," povedala opozičná poslankyňa. Tri mesiace po podpise dali majitelia Baducci firmu do likvidácie a štát si budovu obvodnej polície od firmy prenajal, lebo policajti nemali kde byť. Remišová očakáva, že štát bude musieť dve chátrajúce výrobné haly nákladne rekonštruovať. "Regionálny úrad verejného zdravotníctva o niektorých budovách celého tohto komplexu Neografie uviedol, že nie je možné všetky objekty zrekonštruovať do stavu, ktorý by umožnil ich efektívne využívanie a odstránil existujúce systémové a konštrukčné nedostatky. Úrad spomína aj podozrenie na prítomnosť azbestu," konštatovala Remišová. Matovič poznamenal, že Baducci Invest najskôr kúpila celý na 80 percent zastavaný areál v Martine za 4,6 milióna eur, pričom Kaliňák odkupuje za 3,9 milióna z toho areálu 16 percent. "Je to už na prvý pohľad nemorálny kšeft. Navyše to kúpil bez akýchkoľvek parkovacích miest. Ako chce, aby tam zákazníci klientskeho centra zaparkovali, keď ani jedno parkovacie miesto tam nie je? Reálne sa obávame, že to dopadne tak, že Kaliňák dal takmer štyri milióny eur za búdu, kde bola tlačiarenská dielňa, do rekonštrukcie dá nejakých šesť miliónov a parkovacie miesta zabezpečí návštevník slávnostných snemov Smeru, expolitik Víťazoslav Móric, ktorý vlastní celý zvyšok areálu vrátane pozemku na parkovanie," myslí si Matovič. Šéf Obyčajných pevne verí, že sa ľuďom konečne otvoria oči. "Čo je na tomto pre nás výhodné? Kúpiť niečo o dva milióny drahšie a robiť to bez súťaže. Kaliňák si z nášho spoločného majetku urobil súkromnú realitku. Za každým zverejneným prípadom je niekto z jeho blízkeho okolia," dodal Matovič. Ministerstvo vnútra v reakcii na tlačovú besedu OĽaNO uviedlo, že "Matovič je nevyliečiteľný klamár, čo jasne dokázal svojím dnešným výstupom, keď klamal a zavádzal v priamom prenose. Z celej znôšky neprávd, chceme upozorniť len na dva podstatné body," píše ministerstvo. "Ministerstvo vnútra v Martine pre potreby klientskeho centra nekúpilo budovu s rozlohou 3 800 štvorcových metrov, ako tvrdí pán Matovič, ale zakúpilo päťpodlažnú administratívnu budovu s celkovou plochou 13 964 štvorcových metrov s cenou 278 eur na jeden štvorcový meter. Cena objektu bola podľa znaleckého posudku 5,8 milióna eur, ministerstvo za budovu vyrokovalo cenu 3,8 milióna EUR, teda o 2 milióny eur menej. Po plánovanej rekonštrukcii budeme mať k dispozícii nové kancelárske priestory v sume cca 600 eur za štvorcový meter, čo je bezkonkurenčná cena kdekoľvek na Slovensku. Budova je priamo v centre mesta oproti mestskému úradu, takže občania budú mat všetky služby na jednom mieste," uviedli z tlačového odboru rezortu vnútra. Do klientskeho centra plánuje ministerstvo presťahovať všetky agendy okresného úradu vrátane katastra a celé Okresné riaditeľstvo Policajného zboru. Dokopy podľa rezortu vnútra pôjde o 323 ľudí, ktorí dnes sedia na siedmich adresách v rôznych častiach mesta. Parkovanie bude zabezpečené v podzemných priestoroch, na plánovaných spoločných parkovacích miestach spolu s mestom, ako aj na parkovisku pripravovaného obchodného centra. Primátor mesta Martin a podpredseda Národnej rady Andrej Hrnčiar vyzval Matoviča, aby neklamal a nezavádzal verejnosť. „V centre Martina nie je možné kúpiť budovu s požadovanými parametrami za cenu 270 eur za meter štvorcový. Môžem potvrdiť, že Ministerstvo vnútra SR oslovilo mesto Martin a malo prioritne záujem o budovu na účely klientskeho centra, ktorá by bola vo vlastníctve mesta. Žiaľ, mesto Martin ani Žilinský samosprávny kraj, s ktorým sme túto požiadavku spoločne riešili, takouto budovou nedisponujú,“ uviedol Hrnčiar. Stanovisko primátora Martina poskytla Zuzana Kalmanová z martinského mestského úradu. Obyvatelia Martina podľa Hrnčiara vítajú, že z historického centra mesta zmizne priemyselná zóna, zamorujúca centrum obslužnou nákladnou dopravou. „Namiesto nej vznikne miesto, na ktorom ľudia z celého okresu vyriešia pod jednou strechou všetky svoje administratívne záležitosti so štátom, navyše v tesnej blízkosti mestského úradu, kde zasa vybavia svoju agendu s mestom,“ dodal Hrnčiar.


Kiska ratifikoval Kigalský dodatok o redukcii skleníkových plynov

BRATISLAVA. Prezident Slovenskej republiky Andrej Kiska v stredu podpísal ratifikačnú listinu k dokumentu Kigalský dodatok k Montrealskému protokolu o látkach, ktoré poškodzujú ozónovú vrstvu. Informoval o tom Martin Lipták z tlačového oddelenia Kancelárie prezidenta Slovenskej republiky. S ratifikáciou Kigalského dodatku k Montrealskému protokolu o látkach, ktoré poškodzujú ozónovú vrstvu súhlasila vláda na júlovom rokovaní. V dodatku, ktorý uzavreli v októbri minulého roku v rwandskom Kigali, sa zmluvné strany Montrealského protokolu zaviazali postupne redukovať výrobu a spotrebu fluórovaných plynov (HFC). Návrh na ratifikáciu je z ministerstva životného prostredia (MŽP). Medzinárodné spoločenstvo pristúpilo na pôde OSN k viacerým krokom k zastaveniu ničenia stratosférického ozónu a odvráteniu hroziacej ekologickej katastrofy. Na stretnutí vo Viedni bol v marci 1985 prijatý Dohovor o ochrane ozónovej vrstvy ako východiskový dokument pri ďalšom riešení tohto globálneho problému. Nadväzne naň bol v septembri 1987 prijatý prvý vykonávací protokol - Montrealský protokol o látkach, ktoré poškodzujú ozónovú vrstvu, ktorý ustanovuje podmienky a regulačné opatrenia vedúce k postupnému obmedzovaniu výroby a spotreby látok poškodzujúcich ozónovú vrstvu. Ich náhradou sa stali fluórované uhľovodíky, ktoré sa používajú najmä v chladiacich a klimatizačných zariadeniach, v tepelných čerpadlách, v systémoch protipožiarnej ochrany a pri výrobe izolačnej peny. Fluórované uhľovodíky síce nepatria k látkam, ktoré poškodzujú ozónovú vrstvu, sú to však skleníkové plyny s významným potenciálom globálneho otepľovania. Z tohto dôvodu došlo k všeobecnej zhode zahrnúť fluórované uhľovodíky pod režim montrealského protokolu prijatím dodatku, ktorý postupne obmedzí ich výrobu a spotrebu. "Celosvetové postupné znižovanie spotreby a výroby fluórovaných uhľovodíkov je nevyhnutné na zníženie ich príspevku k zmene klímy a zabránenia ich neobmedzenému zavádzaniu najmä v rozvojových krajinách," píše MŽP s tým, že Kigalský dodatok je tiež dôležitým príspevkom k vykonávaniu Parížskej dohody a jej cieľa udržať zvýšenie teploty výrazne pod hodnotu 2 °C. Nárast globálnej teploty by sa mal prijatím Kigalského dodatku znížiť o 0,5 °C. Zmluvné strany musia zredukovať výrobu a spotrebu fluórovaných uhľovodíkov najneskôr do roku 2045. Kigalský dodatok sa bude implementovať pomocou už platných právnych predpisov Európskej únie. Platnosť nadobudne 1. januára 2019.


Ceny ropy klesli, trhy sa obávajú vplyvu sporov Rijádu a Teheránu

Po raste v predchádzajúci deň zaznamenali ceny ropy pokles.

NEW YORK. Po raste v predchádzajúci deň na vyše 2-ročné maximá zaznamenali ceny ropy pokles, pričom cena Brentu sa vrátila pod 64 dolárov za barel (159 litrov). Trhy sledujú najmä vývoj situácie v Saudskej Arábii. Saudskoarabský korunný princ Muhammad bin Salmán urobil v posledných dňoch tvrdé kroky na upevnenie si moci v krajine, keď nový protikorupčný výbor, na čele ktorého stojí, zatkol niekoľkých členov kráľovskej rodiny, ako aj viacerých súčasných a bývalých ministrov. Podľa vládneho zdroja je to súčasť "prvej fázy" akcie. Omnoho väčší vplyv na trhy však mala eskalácia napätia medzi Saudskou Arábiou a Iránom, v obidvoch prípadoch členov Organizácie krajín vyvážajúcich ropu (OPEC). "Saudská Arábia ide skutočne tvrdo proti Iránu, a to môže mať na trhy omnoho väčší vplyv než vnútroštátne záležitosti," povedal analytik zo spoločnosti Petromatrix Olivier Jakob. Ako dodal, tento vývoj môže na jednej strane zvýšiť geopolitické riziko, na strane druhej však môže ohroziť súčasný konsenzus medzi členmi OPEC v otázke obmedzovania produkcie ropy. Súčasná dohoda o obmedzovaní produkcie platí do konca marca budúceho roka. Navyše, trhy veria, že na schôdzke koncom novembra sa štáty OPEC dohodnú na ďalšom predĺžení programu. Pokračujúce napätie medzi Saudskou Arábiou a Iránom by spoluprácu v tejto oblasti mohlo ohroziť. Cena severomorskej ropnej zmesi Brent s dodávkou v januári klesla do 19.48 h SEČ o 53 centov (0,82 %) na 63,74 USD (55,13 eura) za barel. Na záver pondelkového obchodovania (6.11.) vzrástla cena Brentu o 3,5 %. Cena americkej ľahkej ropy WTI s decembrovým kontraktom klesla o 19 centov (0,33 %) na 57,16 USD za barel.


Rooney nesplnil svoj sľub. Svedčí to o jeho charaktere, tvrdí Lačný

RUŽOMBEROK. Útočník slovenského futbalového klubu MFK Ružomberok Miloš Lačný prezradil zaujímavosť z minulotýždňového úvodného zápasu 3. predkola Európskej ligy na ihrisku FC Everton. Anglický tím triumfoval tesne 1:0, hviezdny Wayne Rooney v dueli zažil obnovenú súťažnú premiéru v drese Evertonu po návrate z Manchestru United. "Náš kapitán Ján Maslo si s ním chcel vymeniť dres. Dohodli sa, že si tričká vymenia až v šatni, ale Rooney sa potom akosi ponáhľal do sprchy. Neskôr prišiel do našej šatne iný hráč Evertonu a priniesol svoj dres. Rooney sa na to vykašľal, takže to trochu svedčí o charaktere tohto hráča," vyhlásil Lačný pre sport.aktualne.cz. Pred štvrtkovou odvetou pod Čebraťom Ružomberčania túžia zaskočiť favorizovaného protivníka z Anglicka. "V Anglicku to bol normálny zápas až na to, že domáci boli výborní v hre s loptou. Do žiadnych obrovských šancí sme ich však nepúšťali. Naopak, my sme trafili brvno. Myslím si, že odveta bude ešte otvorená a máme šancu prekvapiť," myslí si 29-ročný rodák z Levoče. MFK Ružomberok je posledný slovenský zástupca v tohtosezónnej pohárovej Európe, keďže ako jediný zvládol druhé predkolo Európskej ligy alebo Ligy majstrov. "Ťažko povedať, prečo slovenské kluby v Európe ustupujú. Slovan alebo Žilina vyhrajú ligu a v Európe padnú na zem. Svedčí to asi o tom, že slovenské kluby nie sú tak dobre pripravené, aby mohli byť úspešné v európskych pohároch," skonštatoval Miloš Lačný.


Štefunko už nebude kandidovať na post lídra Progresívneho Slovenska

Štefunko končí

Rozhovor s Trubanom

Prieskum preferencií

Schutzov komentár

Stĺpček

BRATISLAVA. Novým lídrom Progresívneho Slovenska chce byť jeho doterajší podpredseda Michal Truban. Ivan Štefunko na tlačovej besede ohlásil, že na májovom sneme už nebude kandidovať za predsedu hnutia a Truban je zatiaľ jediným kandidátom, ktorý sa oň bude uchádzať. "Hnutie musí viesť človek, ktorý je stopercentne zdravotne fit," odôvodnil Štefunko svoje rozhodnutie. Povedal, že má za sebou tri operácie mozgu a doteraz rieši ich dôsledky. Štefunko plánuje zostať podpredsedom strany. "Viac sa chcem venovať veľmi dobre koncipovanému programu hnutia," hovorí. Funkcie podpredsedníčky PS sa po prvom kole prezidentských volieb vzdala Zuzana Čaputová. Po víťazstve v druhom kole zo strany vystúpi. Štefunko sa tiež dočkal výraznej kritiky za vystúpenie cez volebnú noc, keď hneď po prejave novej prezidentky s Miroslavom Beblavým zo Spolu propagovali v jej volebnom štábe spoločnú koalíciu. Obaja sa za to neskôr ospravedlnili. "Odchod takéhoto kľúčového človeka si vyžaduje diskusiu o tom, ako sa najlepšie pripraviť na parlamentné voľby," povedal Štefunko o Čaputovej s tým, že snem budú mať už 8. mája, hoci bol plánovaný neskôr. Progresívne Slovensko podľa neho nikdy nestálo na jednom človeku. Vylúčil, že za jeho odchodom by boli obavy z toho, že na verejnosť sa môžu dostať nejaké nové informácie, ktoré by spochybňovali priehľadnosť jeho podnikania či firiem. Portál aktuality.sk napísal, že spoločnosť Monogram Technologies, v ktorej má Štefunko štvrtinový podiel, uspela v podozrivých eurofondových tendroch na vedu. V jednom jej pochybným spôsobom konkurovala spoločnosť Anext, spájaná s bývalým ministrom Jánom Počiatkom zo Smeru. Štefunko povedal, že o podnikaní Monogramu nemá žiadne informácie a ako akcionár nemá na jej fungovanie žiadny vplyv. Obchodné vedenie firmy akúkoľvek kolúziu odmieta. Prezident Andrej Kiska cez facebook odkázal, že Trubana pozná ako schopného podnikateľa a teší sa spoluprácu s ním. "Verím, že zmeníme Slovensko v úzkej spolupráci k lepšiemu," napísal prezident. Dodal, že rozumie dôvodom, prečo Štefunko končí ako predseda strany a zaželal mu veľa zdravia. O strane Andreja Kisku sa v posledných týždňoch hovorí čoraz častejšie. Podľa informácií SME už oslovuje výhľadových spolustraníkov. V prezidentskej funkcii končí k 15. júnu. PS nedávno ohlásilo predvolebnú koalíciu so stranou Spolu Miroslava Beblavého do eurovolieb a majú v pláne ísť v tomto zoskupení aj do parlamentných volieb. Beblavý koncom marca povedal, že so Štefunkom ponúkli líderstvo Kiskovi. "Ivo Štefunko dnes prijal závažné osobné rozhodnutie, za ktoré si zaslúži úctu," reagoval Beblavý s tým, že do hnutia pritiahol množstvo kvalitných ľudí.


STĹPČEK JAKUBA FILATajná služba zlyháva, musíme o tom hovoriť

Byty SIS na internete

Ďalších päť

Pri Elektre

SIS už sa to stalo

Strácajú sa peniaze?

Vily sa nezbavili

Stĺpček Jakuba Fila

Prečo o SIS píšeme

Nicholsonov komentár

Schutzov stĺpček

Rozhovor s Grendelom

Ak aj dnes stále existujú tie isté organizácie a budovy, ktoré pri únose boli aktívne, a SIS ich stále využíva, niečo nie je v poriadku.

Historická skúsenosť, akú Slovensko zažilo, keď tajná služba s požehnaním vedenia štátu uniesla vlastného občana do zahraničia, sa v demokratickej krajine nikdy nemala stať a nemôže sa opakovať. Ak aj dnes – 21 rokov potom – stále existujú tie isté organizácie a budovy blízke SIS, ktoré pri únose boli aktívne, a tajná služba ich stále využíva, niečo nie je v poriadku. Už v minulosti existovali indície podporené dokonca súdnym sporom, že tieto štruktúry môžu slúžiť na paralelné, a teda verejne nekontrolovateľné, financovanie tajných. Neochota SIS svoje väzby na tieto organizácie a nehnuteľnosti nielenže zrušiť, ale aspoň ich vysvetliť, naznačuje nepriaznivú skutočnosť. SIS neprešla potrebnou sebareflexiou a očistou. Už sa síce neunáša, ale služba stále vykonáva aj iné činnosti ako len ochranu obyvateľov tejto krajiny a demokracie. Ak by si aj svoje úlohy plnila, to, že je možné za pár hodín z otvorených zdrojov rozkryť časť jej organizácií a majetku, vzbudzuje pochybnosti. A preto je dôležité o jej činnosti opäť otvorene rozprávať.


ONLINE: V štvrtej etape nemal šancu. Sagan môže opäť zabojovať o víťazstvo

Prenos budete môcť sledovať online s nami.

GRANADA. Peter Sagan zabojuje v 5. etape na Vuelta a Espaňa 2018. Po štvrtej horskej etape čaká cyklistov v stredu zvlnený terén. Počas piatej etapy jazdci prejdú 188,5 kilometra z Granady do Roquetas de Mar a nastúpajú 2500 výškových metrov. Na trase etapy sa nachádzajú dve stúpania, z vrcholu druhého kopca Alto de Marchal to bude do cieľa už len 26,7 km. Favoritmi sú víťaz 3. etapy Elia Viviani (Quick-Step Floors) aj slovenský trojnásobný majster sveta Peter Sagan.


Mileniáni majú obavy z priemyselnej revolúcie, ukázal prieskum

Takmer polovica miléniánov plánuje odísť zo svojho zamestnania do dvoch rokov.

BRATISLAVA. Len menej ako tretina príslušníkov generácie mileniálov (generácia Y) a generácie Z si myslí, že majú zručnosti potrebné v 4. priemyselnej revolúcii. Ostatní oslovení respondenti v súvislosti s jej príchodom cítia neistotu a strach z nahradenia svojej pracovnej pozície. Aj tieto zistenia odhalila siedma výročná správa spoločnosti Deloitte o miléniovej generácii (Deloitte"s seventh annual Millennial Survey). Ako vyplynulo z prieskumu, 17 percent všetkých respondentov z miléniovej generácie a 32 percent tých, ktorých zamestnávatelia už využívajú revolučné technológie, pociťuje obavy hlavne z dôvodu nahradenia svojej pracovnej pozície alebo jej časti. Práve preto očakávajú, že podniky im pomôžu pripraviť sa, aby boli v novej ére úspešní. "Respondenti očakávajú usmernenie, ktoré je oveľa širšie než len odborné vedomosti. Mladí odborníci hľadajú pomoc pri rozvíjaní sociálnych zručností ako sebavedomie, medziľudské vzťahy a, obzvlášť generácia Z, schopnosti v oblasti etiky a zásadovosti. Podľa ich názoru však podniky nereagujú na potreby ich rozvoja," vysvetľuje vedúci partner spoločnosti Deloitte Marián Hudák. Len 36 percent príslušníkov miléniovej generácie a 42 percent respondentov z generácie Z uviedlo, že ich zamestnávatelia im pomáhali pochopiť a pripraviť sa na zmeny súvisiace s priemyselnou revolúciou. Aj nespokojnosť s poskytnutou prípravou je jedným z faktorov, pre ktorý klesá vernosť pracovníkov. Takmer polovica miléniovej generácie plánuje odísť zo svojho zamestnania v priebehu dvoch rokov a len 28 percent predpokladá, že u svojho zamestnávateľa zotrvá viac než päť rokov. Ešte menej verní svojmu zamestnávateľovi sú zamestnanci generácie Z, z ktorých až 61 percent by do dvoch rokov zanechalo svoju súčasnú prácu, ak by si mali vybrať. Opytované generácie kladú dôraz na faktory ako tolerancia, miera inklúzie, rešpekt a rôzne spôsoby myslenia. To znamená, že aj keď plat a kultúra sú pre nich atraktívne, kľúčom k ich spokojnosti ako zamestnancov je diverzita, inklúzia a flexibilita. Tí, ktorí pracujú pre zamestnávateľov s diverzifikovanou pracovnou silou a skúsenými manažérmi, pravdepodobne zostanú pracovať päť a viac rokov. Spomedzi respondentov, ktorí uviedli, že plánujú zostať u svojho súčasného zamestnávateľa aspoň päť rokov, až 55 percent zaznamenalo väčšiu flexibilitu v tom, kde a kedy pracujú. Správa za rok 2018 zohľadňuje názory 10.455 príslušníkov miléniovej generácie a odpovede 1844 respondentov generácie Z z 36 krajín sveta. Príslušníci miléniovej generácie z prieskumu sa narodili medzi januárom 1983 a decembrom 1994 a predstavujú špecifickú skupinu - majú vysokoškolské vzdelanie, pracujú na plný úväzok a pracujú najmä pre veľké organizácie súkromného sektora. Respondenti z generácie Z sa narodili medzi januárom 1995 a decembrom 1999. Všetci už získali vysokoškolské vzdelanie 1. stupňa alebo študujú na 2. stupni. Viac než tretina z nich pracuje buď na plný alebo na skrátený pracovný úväzok.


Brazílska vláda sa obáva, že ropná škvrna zasiahne vzácny koralový útes

Prokurátori, environmentálni experti a niektorí politici kritizovali reakciu vlády na situáciu.

RIO DE JANEIRO, Brazílske vojenské námorníctvo je pripravené zasiahnuť proti ropnej škvrne, ak dorazí do oblasti najväčšieho koralového útesu v krajine. Zástupca armády Leonardo Puntel uviedol, že na mieste sa nachádzajú tri lode a ďalšie dve sú na ceste. Helikoptéra zas bude vykonávať prieskumné lety. Ak spozorujú nebezpečenstvo, nasadia potápačov, ktorí budú mať na starosti zastaviť ropnú škvrnu. Parque Nacional Marinho dos Abrolhos je domovom vzácnych koralov a obľúbeným miestom na potápanie. Záhadná škvrna sa objavila 2. septembra pri severovýchodnom pobreží Brazílie. Utorňajšia tlačová konferencia sa konala po tom, ako prokurátori, environmentálni experti a niektorí politici kritizovali reakciu vlády na situáciu a označili ju za pomalú a nedostatočnú. Miestne televízie odvysielali zábery, na ktorých je možné vidieť dobrovoľníkov, ako popri pobreží dlhom dvetisíc kilometrov odstraňujú ropu, a to často bez vládneho dozoru alebo vybavenia. Carlos Nobre, prominentný brazílsky vedec, pre agentúru Associated Press povedal, že vláda tento rok zrušila niektoré verejné inštitúcie a výbory, ktoré spolupracovali s ministerstvami na rozvoji verejnej politiky. Medzi nimi bol aj výbor, ktorý mal na starosti národný pohotovostný plán na boj s ropnými škvrnami. Po tom, ako sa v septembri objavila škvrna, sa ukázalo, že jeho zrušenie bolo chybou. Minister obrany Fernando Azevedo e Silva v utorok odmietol pochybenie s tým, že vláda konala hneď, ako sa škvrna objavila. Puntel uviedol, že ropa sa pohybuje pod hladinou oceánu a preto je veľmi náročné sledovať ju s pomocou satelitov, lietadiel či helikoptér. Podľa neho armáda nedokáže predpovedať, ktoré oblasti najbližšie zasiahne alebo ako dlho bude znečisťovať brazílske pláže. Brazílska štátna ropná spoločnosť tvrdí, že ropa pochádza z Venezuely, ktorá to odmieta. Brazílske úrady preto pokračujú v pátraní po jej pôvode.


O životnom prostredí sa učia už deti v predškolskom veku

Na enivomentálnej výchove detí sa podieľa aj ministerstvo životného prostredia.

BRATISLAVA. Environmentálna výchova je povinnou súčasťou vzdelávania od materských škôl až po stredné školy. V súvislosti s celosvetovým študentským podujatím venovaným ochrane klímy pre budúce generácie na to upozorňuje rezort školstva. V rámci študentského hnutia Fridays For Future sa po celom svete konajú každý piatok demonštrácie študentov za efektívnejší boj proti klimatickým zmenám a za riešenie súvisiacich ekologických problémov. Na Slovensku sa pod názvom Akčný deň 2019 konala v piatok 26. apríla. Ministerstvo školstva, vedy, výskumu a športu SR v súvislosti s Akčným dňom 2019 teší, že mladí ľudia vnímajú akútne problémy spoločnosti i sveta a vyjadrili svoj aktívny postoj k ochrane životného prostredia. Uvádza sa to v tlačovej správe, ktorú poskytol odbor komunikácie a protokolu ministerstva školstva. Vzdelávaniu o dôležitosti ochrany životného prostredia sa venuje aj ministerstvo životného prostredia. So životným prostredím, jeho významom a ochranou sa deti začínajú zoznamovať už v predškolskom veku v materských školách. Mnohé materské školy na Slovensku sa pritom podľa rezortu školstva špecializujú práve na oblasť environmentálnej výchovy. Sú tiež výrazne zastúpené v projekte Zelená škola venovanom environmentálnym aktivitám. „Školy si taktiež môžu vytvoriť samostatný predmet s environmentálnym zameraním, prípadne je problematika environmentálnej výchovy priamo integrovanou súčasťou napríklad študijného odboru strednej odbornej školy,“ pripomína v tlačovej správe rezort školstva. Komplexnú výchovu o životnom prostredí v základných a stredných školách zabezpečuje ministerstvo školstva nielen klasickou výučbou, ale cez rôzne projekty a aktivity. Školy robia k enviro témam súťaže, besedy, výstavy, cvičenia, tvorivé dielne a zapájajú sa do viacerých akcií. Tradične organizujú brigády, zber papiera či plastov, venujú sa separovaniu odpadu. Zapájajú sa do viacerých programov a projektov, ako sú napríklad Enviroprojekt, Deň Zeme, Svetový deň zdravia, Ekostopa či Zelená škola. V rámci tzv. zeleného vzdelávania spustil v poslednom období viacero projektov a iniciatív i rezort životného prostredia. „Asi najznámejším príkladom je Zelený vzdelávací fond. Ide o unikátny projekt, kde finančne prispieva a spolupracuje verejný, súkromný a neziskový sektor. Z vyzbieraných peňazí komisia vyberá zaujímavé projekty určené pre envirovzdelávanie najmenších,“ informoval v tlačovej správe Slavomír Held z odboru komunikácie Ministerstvo životného prostredia SR. Envirorezort upozorňuje, že „s environmentálnou výchovou musíme začať u tých najmenších a naučiť ich zodpovednosti za životné prostredie“. To je aj cieľom Enviro dní 2019, ktoré organizuje od 27. apríla do 22. júna MŽP SR v spolupráci so Slovenskou agentúrou životného prostredia. Ako ďalej informoval Slavomír Held, prvé dve podujatia sa cez víkend uskutočnili vo Svidníku a Košiciach a napriek nepriazni počasia prilákali okolo 800 návštevníkov. Podujatie sa presunie do ďalších piatich slovenských miest a je určené predovšetkým škôlkarom, školákom a ich rodičom. Ponúkne tvorivé envirodielne, rôzne súťaže a atrakcie. Ako doplnil Held, na Enviro dni 2019 pozývajú 10. mája do Dunajskej Stredy, 11. mája do Bratislavy a 12. mája do Komárna. Následne 21. júna sa Enviro dni uskutočnia v Rimavskej Sobote a 22. júna v Rožňave. Enviro dni symbolicky pripomínajú Svetový deň Zeme. Celý svet si ho pripomína od roku 1990 každoročne 22. apríla s cieľom spojiť sily čo najviac ľudí pri riešení problémov životného prostredia, za záchranu našej planéty pred jej zánikom.


Čína nemá kľúč k vyriešeniu severokórejskej záležitosti

Hovorca rezortu diplomacie uviedol, že riešenie si vyžaduje spoločné snahy.

PEKING. Čína "nemá v rukách kľúč k vyriešeniu severokórejskej záležitosti", povedal v piatok hovorca čínskeho ministerstva zahraničných vecí. Dodal, že Čína nevystupňovala konflikt ohľadne svojho izolovaného suseda. "Riešenie tejto záležitosti si vyžaduje kolektívne zmýšľanie a spoločné snahy," vyhlásil na tlačovej konferencii hovorca ministerstva zahraničných vecí Keng Šuang. Čína podporuje rezolúcie Bezpečnostnej rady OSN proti severokórejskému jadrovému programu a podporuje vyriešenie problému prostredníctvom "dialógu a komunikácie", citovala hovorcu tlačová agentúra DPA.


Facebook bude predpovedať, kam sa chystáte pozrieť

Nie je zložité natočiť 360-stupňové videá. Oveľa náročnejšie je dáta v reálnom čase dopraviť k divákovi.

MENLO PARK, BRATISLAVA. Pohodlne sa usadíte, dáte si pred oči headset virtuálnej reality a ponoríte sa do nových zážitkov pri sledovaní 360-stupňového videa. Kým aktívne sledujete streamovaný obsah, Facebook sa snaží odhadnúť, ako sa v najbližších sekundách zachováte. Vývojári pracujú na novej technológii, ktorá má zladiť obmedzené kapacity internetových prípojok s vysokými nárokmi nového formátu videí. Algoritmy sa v každom okamihu snažia zistiť, ktorá časť scény vás v najbližších zlomkoch sekundy bude zaujímať. Cez pomalú linku nie je možné preniesť 360-stupňovú panorámu videa v plnom rozlíšení. Preto treba vyberať iba tie časti a v takej kvalite, aby mal používateľ zo sledovania čo najmocnejší zážitok. Zareagovať vo chvíli, keď človek otočí hlavou je už neskoro. Preto podľa magazínu Engadget vedci vyvíjajú matematické modely, ktoré sa snažia správanie divákov odhadnúť. Analyzujú obrázok po obrázku a vyhľadávajú atraktívne časti scény, aby vedeli predpovedať, kam sa bude chcieť divák pozrieť. Ak sa táto informácia skombinuje s výrezom videa ktoré človek sleduje, nie je nemožné odhadnúť, na ktorú časť scény uprie pozornosť v najbližších chvíľkach. Servery preto môžu s predstihom odoslať také bloky dát, ktoré budú skutočne aj využité. Zatiaľ sa vývojárom podarilo vďaka dobrým predpovediam zvýšiť kvalitu zobrazovaného videa o 39 percent. S čoraz intenzívnejším nasadzovaním technológie sa budú musieť s rovnakým problémom popasovať všetky firmy. Internetové prípojky naberajú na kapacite iba pozvoľna a niekedy sa stáva, že pri streamovanom videu s vysokým rozlíšením nemajú v špičke dostatočnú priepustnosť. Pri 360-stupňovom streamovanom obsahu treba pracovať s niekoľkonásobne vyšším objemom dát. Nová technológia má pomôcť v tom, aby sledovanie prebiehalo hladko.


Rakúsko vydalo zatykač na dôstojníka ruskej vojenskej rozviedky

Prípad siaha až do 80. rokov 20. storočia.

VIEDEŇ. Rakúske úrady vo štvrtok oznámili, že vydali zatykač na dôstojníka ruskej vojenskej spravodajskej služby. Prípad siaha až do 80. rokov 20. storočia, poznamenala agentúra AFP. Podľa nej polícia v Salzburgu oznámila, že "prokuratúra nariadila zaistenie 65-ročného riadiaceho dôstojníka z ruskej vojenskej spravodajskej služby (Hlavnej správy (GU) Generálneho štábu (GŠ) Ozbrojených síl (VS) Ruskej federácie (RF); pred premenovaním sa nazývala Hlavná správa rozviedky (GRU) GŠ VS RF, pozn. TASR) na základe európskych a medzinárodných zatykačov". Dôstojník bol na webovej stránke rakúskeho ministerstva vnútra menovaný ako 65-ročný Igor Jegorovič Zajcev. Príkaz na zatknutie sa týka prípadu, ktorý vyšiel najavo v novembri 2018; nemenovaný plukovník rakúskej armády vo výslužbe je podozrivý zo špionáže pre Rusko, ktorú vykonával od 90. rokov 20. storočia do roku 2018. "Riadiaci dôstojník GRU je podozrivý z presvedčenia 70-ročného plukovníka rakúskej armády vo výslužbe, aby uskutočnil spravodajskú operáciu na úkor Rakúska, odhalil štátne tajomstvá a vedome sa vzdal vojenských tajomstiev," uviedla rakúska polícia. Vo vyhlásení ďalej uviedla, že tento Rakúšan mal prvý kontakt s ruskými spravodajskými službami už v roku 1987 a že po tomto stretnutí "poskytol svojmu riadiacemu dôstojníkovi komplexné informácie... o rakúskych ozbrojených silách, najmä o zbraňových systémoch a zložení pozemných a vzdušných bojových síl". Plukovník vo výslužbe je v súčasnosti vo väzbe, vyšetrovanie prípadu pokračuje, dodala AFP.


Koho si rádiá nevšimli? Vybrali sme päť výrazných slovenských talentov

Títo hudobníci majú na youtube tisícky prehratí.

Folková speváčka vydala tento rok svoj druhý album Agnostika a sprevádza Davida Kollera na  turné. Poslucháčov zaujala  angažovanými textami na súčasné témy. Experimentuje s elektronikou aj so štýlom hlasového prejavu. Je o ňu veľký záujem aj v Česku. Záznam z hrania piesne Paranoje má na youtube dvestotisíc prehratí, čo je na podobný projekt obrovský úspech.   Skupina okolo speváka Vlada Nosáľa tento rok hrala na festivale Sziget,  bola jedinou slovenskou kapelou, ktorú si do programu vybrali sami organizátori. Štýlom hudby pripomínajú Beatles, Oasis či Boba Dylana a ich koncerty sa vyznačujú veselou, príjemnou atmosférou. Tým, že spievajú po anglicky a veľmi prístupnú hudbu, majú Queer Jane celkom veľkú šancu presadiť sa v zahraničí. Ich najúspešnejšou piesňou na youtube je Lazy, má šesťtisíc prehratí. Český festival Rock for People ich označil za jeden z najvýraznejších talentov. Nitrianska skupina Fresh Out Of The Bus si zakladá na tom, aby zneli svetovo. Ich koncerty dopĺňa premyslená hra s osvetlením – miešajú rockovú hudbu s elektronikou a modulovanými zvukmi. Tvorbou môže pripomenúť Editors, kapela s anglickými textami a premyslenou produkciou dobre zapadá na svetových festivaloch a na youtube má ich pieseň Philistines, Sheeps and Squires päťdesiattisíc prehratí. Na cenách Radio_Head Awards sa stali objavom roka. Bulp tvoria súrodenci Štefancovci z Trenčína. On tvorí hudbu, ona spieva. Vznikli len pred rokom, no na youtube už majú tridsaťtisíc prehratí ich piesne Far Light. Bulp stavil na mimoriadne melancholické elektronické rytmy a precítené melódie, ktoré môžu pripomínať Bonobo alebo Mount Kimbie. Od týchto projektov sú na nerozoznanie aj anglickými textami. Slovenskému hiphopu sa na internete výnimočne darí. Jedným z novších projektov a menej komerčným je bratislavský Prezident Lourajder. Ide o pseudonym Michala Ormandíka, ktorý sa na koncertoch skrýva pod kuklu s dokresleným tretím okom. Podobne ako úspešný raper Vec alebo projekt Modré hory, je Lourajder výnimočný tým, že dokáže zaujať aj poslucháčov, ktorí sa inak o hiphop nezaujímajú. Na youtube už získal za jednu pieseň viac ako dvadsaťtisíc prehratí.    Tento text ste mohli čítať vďaka tomu, že platíte za obsah. Vážime si to.


Britská banka Barclays vykázala za rok 2017 čistú stratu

LONDÝN. Britská banka Barclays vykázala za minulý rok čistú stratu. Dôvodom boli jednorazové výdavky spojené s reformou daňového systému v USA. A tiež slabší výkon jej investičnej divízie. Napriek tomu banka oznámila, že dividendu za tento rok viac ako zdvojnásobí. Britská banka vo štvrtok uviedla, že za rok 2018 bude vyplácať dividendu vo výške 6,5 pence na akciu. Vráti ju tak na úroveň spred dvoch rokov, keď ju znížila, aby mala financie na reštrukturalizáciu skupiny. Za minulý rok 2017 vyplatí dividendu 3 pence na akciu. Barclays pritom za rok 2017 vykázala čistú stratu 1,9 miliardy libier (2,15 miliardy eur) po zisku 1,6 miliardy libier v predchádzajúcom roku 2016. Celkové tržby banky vlani klesli o 2 percentá na 21,08 miliardy libier z 21,45 miliardy libier rok predtým, keďže zredukovala svoje prevádzky. Tržby jej investičnej divízie sa minulý rok znížili o 17 percent. Zisk Barclays pred zdanením sa naopak zvýšil o 10 percent na 3,5 miliardy libier z predvlaňajších 3,23 miliardy libier. Tento výsledok odráža zníženie prevádzkových nákladov po zrušení niektorých pobočiek.


Paprikovým sprejom na učiteľov. Grécka polícia rozohnala protest

Demonštrácie v centre Atén sa podľa polície zúčastnilo približne 2000 ľudí.

ATÉNY. Grécka polícia použila v piatok paprikový sprej na rozohnanie zhromaždenia učiteľov, ktorí v Aténach pochodovali za lepšie pracovné zmluvy. S odvolaním sa na miestne médiá o tom informovala agentúra DPA. Podľa polície sa demonštrácie v centre gréckej metropoly zúčastnilo približne 2000 ľudí. Protestujúci žiadali od vlády, aby garantovala trvalé štátne zamestnania učiteľom, ktorých najímajú na krátkodobé kontrakty. Polícia zasiahla paprikovým sprejom po tom, ako sa niektorí z demonštrantov snažili dostať cez jednu z policajných blokád. V dôsledku ekonomickej krízy a dohôd o medzinárodnej finančnej pomoci najímajú v Grécku na krátkodobé kontrakty asi tretinu učiteľov základných a stredných škôl.


Holman v závere gólom vykúpil Slovan a zariadil výhru nad Dundalkom

Preview

Online prenos

Čo ukázal zápas?

Ján Kozák hodnotí

Gól: 86. Holman, ŽK: 44. De Marco, 66. Šporar - 90.+ Cleary, Rozhodovali: Schneider - Debart, Zitouni (všetci Fr.), 9980 divákov Slovan: Greif - Medveděv, Abena, Božikov, De Marco - Ljubičič, De Kamps - Ratao (67. Dražič), Holman, Moha (77. Daniel) - Šporar (80. Čavrič) Dundalk: Rogers - Gannon, Cleary, Boyle, Massey - Mountney, Shields, McGrath - Murray (70. McEleney) - Duffy (87. Kelly), Hoban (87. Dummigan) BRATISLAVA. Futbalisti ŠK Slovan Bratislava zvíťazili v stredajšom úvodnom zápase 3. predkola Európskej ligy 2019/2020 nad írskym klubom Dundalk FC 1:0 (0:0). Najmä v druhom polčase boli zverenci Jána Kozáka ml. lepším mužstvom a svoju aktivitu korunovali v 86. min, keď sa do streleckej listiny zapísal maďarský reprezentant Dávid Holman. Druhé pokračovanie slovensko-írskej konfrontácie sa odohrá v utorok 13. augusta, tentokrát na Britských ostrovoch. Hráči Slovana, hrajúci opäť v bielych dresoch, mali v prvom polčase streleckú prevahu, ale koncovka im absolútne nevychádzala. Zo šiestich pokusov iba jeden smeroval do priestoru troch žrdí, keď strelu Mohu jemne tečoval hosťujúci stredopoliar Chris Shields. Marocký futbalista v službách slovenského majstra Moha sa dostal ešte do ďalších dvoch nádejných zakončení, ale bránku súpera minul. Dundalk si v prvom dejstve veľa šancí nevypracoval, ale v 29. min sa musel mať Dominik Greif na pozore, keď vytesnil strelu útočníka Michaela Duffyho na rohový kop. Na začiatku druhého dejstva vyvinuli "belasí" veľký tlak. V 48. min mal gól na kopačke Ratao, no jeho zakončenie z tesnej blízkosti brankár Rogers vyrazil a následne krajný obranca Jurij Medveděv mieril iba do bočnej siete. V 53. min zakončoval hlavou po rohovom kope Vernon De Marco, ale nepodarilo sa mu skórovať tak, ako v druhom meraní síl s kosovským šampiónom KF Feronikeli. Zlepšený výkon Slovana dokumentovala aj situácia zo 64. min, keď slovinský kanonier Andraž Šporar nebezpečne zakončil krídelnú akciu strelou do súperovho gólmana. Obrovskú možnosť na otvorenie skóre mal v 71. min surinamský obranca Myenty Abena. Ten si pekne našiel center Dávida Holmana z pravej strany, ale Gary Rogers predviedol reflexívny zákrok na bránkovej čiare. V 80. min vystriedali málo výrazného Šporara srbský hráč Aleksandar Čavrič a o štyri minúty neskôr dobre zaútočil po pravej strane. Jeho prihrávka "pod seba" našla Marina Ljubičiča, ale ten z dobrej pozície trafil len brániaceho hráča súpera. Takmer 10-tisíc divákov sa napokon dočkalo vytúženého gólu v 86. min, keď odrazenú loptu od ľavej žrde po strele Dejana Dražiča upratal do siete Dávid Holman. Hostia sa nevzdali a v druhej minúte nadstaveného času takmer vyrovnali. Hlavičku Georgieho Kellyho reflexívne vyrazil do brvna a odtiaľ mimo bránky brankár Slovana.


STĹPČEK PETRA SCHUTZAVláda zoslala morovú ranu na podnikateľov

Práca zdražela

Schutzov stĺpček

Po štyroch vládach Fica veci tak skoro neopraví ani ďalšia garnitúra.

Isteže nik, ani zamestnávatelia, nemá nič proti slušnému odmeňovaniu zamestnancov za pracovné nedele a noci. Diktát vlády, či už po našepkávaní odborov, alebo z vlastných populistických pohnútok, je preto nielenže nepotrebný, ale v konečnom dôsledku môže pracovníkom aj škodiť. Keďže –napríklad – v menších či stredných firmách, ktoré občas fungujú z ruky do úst, môže viesť aj k prepúšťaniu. Na presnú analýzu, o koľko sa zvýšili či zvýšia ceny po zavedení príplatkov za sviatočné a nočné zmeny, je ešte priskoro. Akurát už teraz tušíme, že čítanie to bude ponuré. Ortodoxná regulácia pracovného práva je jednou z najhorších morových rán pre podnikateľské prostredie. Až taká morová, že po štyroch vládach Fica veci tak skoro neopraví ani ďalšia garnitúra. Celkom príznačné je, že kritiku na pracovnú legislatívu, konkrétne odborárske privilégiá, počul teraz Pellegrini aj vo Washingtone. A dôvody boli oveľa hlbšie, než že by U. S. Steel azda nemal na tie príplatky.


Jarre hral na laserových lúčoch ako na harfe. Bola to vizuálna šou roka

Francúzska legenda elektronickej hudby vystupovala v Bratislave. Pozrite si fotogalériu.

BRATISLAVA. Zvuky sa v stredu večer na Štadióne Ondreja Nepelu prekrikovali ako informácie každodenne víriace okolo nás na internete. Hudba skladateľa Jeana Michela Jarreho znela chaoticky a mala poukazovať na našu stratenosť v kyberpriestore. K tomu bola prispôsobená aj videoprojekcia plná prekrývajúcich sa čísel. Skladba Exit sa však uprostred na chvíľu upokojila, aby venovala pozornosť oznamu nenápadného mladíka v okuliaroch. Do temnoty obrovskej haly sa premietala tvár Edwarda Snowdena a jeho hlas vystríhal pred ohrozením súkromia na internete. Zanikal v robotickom šume a neustále opakoval: "Technológie môžu pomôcť v ochrane nášho súkromia." Tohtoročná spolupráca Jarreho s americkým whistlebloweom bola jedným z najsilnejších okamihov bratislavského koncertu. Šou, ktorú francúzsky hudobník priniesol, ohromovala hlavne oči. Úvod vystúpenia sa niesol v melancholických syntetizátorových melódiách skladby Heart of Noise pripomínajúcej Vangelisa. Už vtedy sa nad pódiom vznášala rotujúca kocka. Pôsobila ako hologram vďaka niekoľkým vzájomne sa prekrývajúcim obrazovkám, trik, ktorý v lete použila na Pohode aj islandská kapela Sigur Rós. Kým oni však priniesli len tri také obrazovky, Jarre ich mal pripravených aspoň dvojnásobok a počas koncertu sa neustále premiestňovali. Okrem toho premietal do publika obraz z kamery, ktorú mal pripnutú na tele, a neskôr aj laserové obrazce. Na konci vystúpenia si na ich lúčoch zahral ako na harfe. Vizuálne ohromujúcejší koncert sme na Slovensku tento rok zrejme nemohli vidieť. Takto úderne svoje vystúpenie nemal premyslené ani Hans Zimmer v máji. Nie je to prekvapenie, Jarre má totiž talent ukázať to, čo zaujme masy. Už v sedemdesiatych rokoch vytvoril svetový rekord tým, že vystupoval na parížskom námestí Place de la Concorde pre milión divákov. Tento rekord odvtedy sám prelomil ešte trikrát. V Bratislave Jarre všetko riadil z vyvýšeného miesta na pódiu, ktoré pôsobilo ako riadici pult kapitána Star Treku. Hudba, ktorú hral, bola podobne futuristická. Počúvať dve hodiny zvuky pripomínajúce výstrely z pištolí v Hviezdnych vojnách zmiešané s dunivými rytmami a pípaním z videohier nemusí každý oceniť. Odkedy Jarre prerazil na scénu koncom sedemdesiatych rokov, v elektronickej hudbe sa veľa zmenilo. Jeho súčasní nástupníci ako napríklad Nicolas Jaar (podobnosť mien je čisto náhodná) vytvárajú z umelých zvukoch zložité príbehy, každý deň hľadajú iné prejavy každodenného života, ktoré tlmočia do sofistikovanej hudby. Aj na stredajšom koncerte bolo počuť, že Jarre trochu zastal v minulosti. Na druhej strane mu to nemôžeme vyčítať. Bez neho by vo Francúzsku nevznikli také úspešné projekty ako Daft Punk, Justice, M83 alebo Air. Bolo výnimočné ich počuť pod jednou strechou štadióna, veď Jarreova hudba bola inšpiráciou pre všetkých z nich a do istej miery ich spájala: jedni v nej našli zasnené melódie, iní diskotékové hity a ďalší temný zvuk pivníc. Jarre to všetko preskúmal pred nimi.   Tento text ste mohli čítať vďaka tomu, že platíte za obsah. Vážime si to.


Lajčák: Podporujeme členstvo Turecka v EÚ, aj keď proces je zablokovaný

Çavuşoglu poďakoval, že v čase pokusu o prevra Slovensko podporilo demokraticky zvolenú vládu.

BRATISLAVA. Vzájomné vzťahy Slovenska a Turecka sú výborné a nemáme medzi sebou žiadne otvorené otázky. Po spoločnom rokovaní so svojím rezortným kolegom Mevlütom Çavuşoglom to uviedol minister zahraničných vecí a európskych záležitostí Miroslav Lajčák. Ako ďalej dodal, Slovensko podporuje vstup Turecka do Európskej únie a Turecko sa k tomuto cieľu otvorene hlási. Prístupový proces je však momentálne podľa Lajčáka zablokovaný a po minuloročnom pokuse o prevrat v Turecku sa vzťahy jeho vedenia a únie zhoršili.To podľa nášho ministra zahraničia treba riešiť, pričom tohtotýždňové rokovanie tureckého prezidenta Recepa Tayyipa Erdogana so zástupcami EÚ a NATO dáva v tomto smere dobrý signál. "Členstvo v únii nie je zásluhové, je založené na splnení náročných kritérií," povedal Lajčák s tým, že kto však tieto kritéria splní, má nárok na členstvo. Zároveň ocenil, že Turecko dodržuje dohodu, ktorú v marci minulého roku uzavrelo s úniou o riešení problému migrácie. Çavuşoglu poďakoval Slovensku, že v čase pokusu o prevrat v júli 2016 podporilo demokraticky zvolenú tureckú vládu. Lajčák bol pritom podľa neho jeden z prvých zahraničných predstaviteľov, ktorý sa s ním po potlačení pokusu skontaktoval. Vzájomné vzťahy SR a Turecka taktiež označil za výborné, aj keď by sa podľa neho dal zlepšiť vzájomný obchod. "Z vašej strany vítame aj konštruktívnu kritiku," povedal na adresu SR. Çavuşoglu zároveň zdôraznil, že Turecko je integrálnou súčasťou Európy. "O členstvo v zjednotenej Európe sa Turecko snažilo ešte skôr, ako som sa narodil, a narodil som sa v roku 1968," dodal s tým, že integračné snahy Turecka siahajú až na začiatok 60-tych rokov.


Rodičia zabudli v taxíku svoje ročné dieťa

Taxikár si zabudnuté dieťa na zadnom sedadle všimol, až keď sa vydal za ďalším zákazníkom.

BERLÍN. Kuriózny prípad sa v pondelok odohral v nemeckom Hamburgu, kde čerství rodičia zabudli novorodenca v taxíku, ktorý ich viezol z nemocnice domov. Ako informovala hamburská polícia, rodičia pred svojím bydliskom vystúpili, zobrali z taxíku svojho jednoročného syna, zaplatili a rozlúčili sa. To, že im niečo chýba, zistili až po tom, keď už bol taxík preč. Taxikár tiež najprv o ničom netušil, zaparkoval auto v podzemnej garáži a išiel sa najesť. Podozrivý balíček na zadnom sedadle si všimol až v momente, keď sa vydal za ďalším zákazníkom na hamburské letisko a novorodenec začal plakať. Taxikár zalarmoval políciu, tá obtelefonovala hamburské nemocnice a po krátkej pátracej akcii sa podarilo plačúce bábätko konečne odovzdať jeho nepozorným rodičom.


Dovolenku v Taliansku som si v roku 2014 zaplatila sama, tvrdí tajomníčka Maeger

Maeger reagovala na informáciu podpredsedníčky SaS Lucie Ďuriš Nicholsonovej.

BRATISLAVA. Štátna tajomníčka ministerstva financií Dana Maeger (nominantka SNS) absolvovala v roku 2014 dovolenku v Taliansku. Uviedla to v reakcii na informáciu podpredsedníčky SaS Lucie Ďuriš Nicholsonovej. Šlo však podľa nej o rodinnú dovolenku bez účasti kolegýň z práce, ktorú si zaplatila sama. Nicholsonová vo štvrtok (1.3.) povedala, že má k dispozícii neoverenú informáciu, že v lete 2014 bola s rodinou Vadalovcov na dovolenke vtedajšia viceprezidentka finančnej správy (FS) Dana Meager, bývalá riaditeľka osobného úradu FS Soňa Karabelli a vedúca oddelenia boja proti podvodom FS Lucia Fecková. "Letnú dovolenku v Taliansku som v roku 2014 trávila s mojou rodinou a úhradu za ubytovanie viem preukázať výpisom z môjho osobného bankového účtu," reagovala Meager. "Podsúvané špekulácie a domnienky o mojej spoločnej dovolenke v Kalábrii, ani za účasti mojich bývalých kolegýň z finančnej správy, absolútne a rezolútne vylučujem," napísala s tým, že v tejto oblasti Talianska sa "v živote nevyskytla". Nicholsonová na tlačovej konferencii uviedla, že úradníčky FS dovolenkovali v Kalábrii, neskôr sa však opravila, že to malo byť v inej časti Talianska. Maeger vyhlásila, že nikdy nežila v spoločnej domácnosti s Antoninom Vadalom, ktorého vo štvrtok zatkla polícia v súvislosti s vyšetrovaním vraždy novinára Jána Kuciaka s priateľkou. Vzhľadom na prebiehajúce trestné konanie sa k situácii vyjadrila len obmedzene. "Chcem uviesť, že k osobe a činnosti osoby A. V. som už v roku 2014/2015 poskytovala polícii všetky mne dostupné informácie, a teda som konala v súlade s platnými právnymi predpismi," zdôraznila s tým, že tak konala bez tlaku médií a verejnosti. "S vyjadrením úcty pani poslankyni Nicholsonovej, bola som to práve ja, ako jedna z prvých verejne činných osôb, ktorá políciu na osobu A. V. upozornila," doplnila Dana Maeger. "Pre túto chvíľu to nebudem komentovať, iba vám chcem povedať, že: Nechajte sa prekvapiť," uviedla v piatok Nicholsonová v reakcii na vyjadrenie Maeger a ďalších bývalých funkcionárok FS. V súčasnosti na finančnej správe pracuje už len Lucia Fecková, ktorá potvrdila, že v lete 2014 dovolenkovala v Taliansku, cestu si však podľa jej slov organizovala a zabezpečovala sama. Odmietla, že by vedome prišla do styku s rodinou Vadalovcov. Soňa Karabelli v piatok uviedla, že leto 2014 trávila v Bratislave, nakoľko bola operovaná po amócii sietnice ľavého oka, a zdravotný stav jej nedovoľoval vycestovať mimo hlavného mesta. Karabelli žiada Nicholsonovú, aby ju nespájala s predmetnou kauzou. Zvažuje, že voči političke podnikne právne kroky.


Dvoch Britov otrávili novičokom, preveria aj súvislosť so Skripaľovcami

Uzavreli lokality v Amesbury a Salisbury.

LONDÝN. Britská protiteroristická polícia v stredu večer uviedla, že dve osoby, ktoré našli v sobotu v kritickom stave v meste Amesbury, boli vystavené nervovoparalytickej látke typu novičok. Ide o rovnakú látku, akou v marci tohto roka otrávili v neďalekom meste Salisbury bývalého ruského agenta Sergeja Skripaľa a jeho dcéru Juliju, informovala televízia Sky News. Obe osoby našli v sobotu v bezvedomí v ich dome v Amesbury v grófstve Wiltshire v juhozápadnom Anglicku. Previezli ich do okresnej nemocnice v približne 12 kilometrov vzdialenom Salisbury. Bezprostredne nebolo jasné, akou látkou bola dvojica otrávená. Uvažovalo sa o tom, že mohla užiť drogy z kontaminovanej dávky. Vzorky látky zaslali na preskúmanie do špecializovaného laboratória. Polícia pár nemenovala, uviedla len, že ide o britských občanov, pochádzajúcich z danej lokality - o 44-ročnú ženu a 45-ročného muža. Podľa médií išlo o Charlieho Rowleyho a Dawn Sturgessovú. Šéf britskej protiteroristickej polície Neil Basu v stredu vyhlásil: "Dnes večer sme dostali výsledky testov z (laboratória) Porton Down, ktoré ukázali, že obaja ľudia boli vystavení nervovoparalytickej látke novičok". Hlavnou úlohou vyšetrovateľov bude teraz zistiť, ako sa obaja Briti dostali s danou látkou do kontaktu. U žiadnych iných osôb sa symptómy otravy novičkom neprejavili. Do vyšetrovania prípadu bolo nasadených približne sto príslušníkov protiteroristickej polície, ktorí spolupracujú s miestnymi policajnými zložkami. O pomoc boli požiadaní aj prípadní svedkovia incidentu z radov verejnosti. Preventívne bolo uzavretých viacero lokalít v Amesbury a Salisbury, ktoré obaja otrávení zrejme v poslednej dobe navštívili. Nejde však o miesta, ktoré boli dekontaminované v súvislosti s otravou Skripaľovcov. V rámci jednej línie vyšetrovania sa preverí aj to, či prípad nesúvisí s prípadom Skripaľovcov. Neil Basu uviedol, že takáto "možnosť" existuje. Zatiaľ však nie je jasné, či bol v oboch prípadov použitý novičok z rovnakej výrobnej dávky. Podľa Basua tiež nateraz nič nenasvedčuje tomu, že by na oboch Britov ktosi zaútočil zámerne, respektíve že na nich vôbec ktosi zaútočil. Britský minister vnútra Sajid Javid v súvislosti s prípadom zvolal na štvrtok mimoriadne zasadnutie vládneho bezpečnostného tímu Cobra. Británia z otravy Skripaľovcov obviňuje Rusko, čo však Moskva popiera. Celá kauza vyvolala vážnu diplomatickú roztržku medzi Ruskom a Západom.


Polícia strieľala v Bratislave po unikajúcom aute

BRATISLAVA. Vo štvrtok popoludní v blízkosti Domkárskej ulice v Bratislave policajti vystrelili na unikajúce vozidlo. Bratislavská krajská polícia o tom informuje na sociálnej sieti. "Pri tejto udalosti k zraneniu osôb nedošlo, bližšie informácie k prípadu poskytneme, len čo to situácia umožní," doplnila.


Vyhlásenie vydavateľov a šéfredaktorov: Polícia musí vysvetliť svoj postup voči Holcovej

So znepokojením sme prijali správu, že polícia SR odobrala investigatívnej novinárke Pavle Holcovej mobilný telefón vrátane SIM karty a napriek jej nesúhlasu sa pokúša prelomiť jeho ochranu, čím môžu byť ohrozené zdroje jej informácií. Povinnosť chrániť zdroje je jednou z podstát novinárskej práce. Je to jedna z podmienok, pod ktorou občania poskytujú novinárom citlivé informácie, ktoré umožňujú zásadné odhalenia o korupcii alebo iných zlyhaniach štátnej moci. Platný tlačový zákon ukotvuje povinnosť zachovať mlčanlivosť o zdroji informácií tak, aby sa nedala zistiť totožnosť zdroja, pričom táto povinnosť explicitne platí aj vo vzťahu k nosičom informácií. Povinnosť chrániť zdroj sa týka nielen vydavateľov periodickej tlače, ich zamestnancov, ale aj osôb, ktoré na základe zmluvných vzťahov poskytujú vydavateľom informácie. Právo na ochranu zdroja je pevne ukotvené aj v rozhodovacej praxi Európskeho súdu pre ľudské práva. S ohľadom na to, že mnohé z podozrení, ktoré sa objavili po vražde investigatívneho novinára Jána Kuciaka a jeho snúbenice Martiny Kušnírovej smerujú práve k predstaviteľom orgánov činných v trestnom konaní, ako napríklad podozrivé zbohatnutie manželky bývalého šéfa NAKA a súčasného šéfa komunikačného oddelenia policajného prezídia Róberta Krajmera, prepojenia končiaceho policajného prezidenta Tibora Gašpara na súkromnú bezpečnostnú službu Bonul, nečinnosť polície pri sporoch farmárov na Východe, vysoká miera chybovosti prokurátorov v prípadoch súvisiacich s článkami Jána Kuciaka, je dôsledná ochrana zdrojov dôležitejšia ako kedykoľvek predtým. Najmä, keď existuje dôvodné riziko zneužitia takýchto informácií. Polícia a prokuratúra musí jasne vysvetliť svoj postup voči novinárke Pavle Holcovej a rovnako na základe akého právneho základu a v akom rozsahu môžu polícia a prokuratúra od novinára zisťovať zdroje jeho informácií. Žiadame ministerstvo kultúry, aby v reakcii na udalosti posledných mesiacov pripravilo návrh legislatívnych opatrení, ktoré posilnia postavenie novinárov a odstránia nejasnosti dnešnej úpravy. Sme pripravení poskytnúť vám pri tomto procese plnú súčinnosť vrátane formulovania vlastných návrhov. Vydavatelia: Alexej Fulmek, predseda Asociácie vydavateľov tlače, CEO Petit Press a.s. Michal Teplica, podpredseda predstavenstva Asociácie vydavateľov tlače, CEO News and Media Holding a.s. Marián Zima, podpredseda predstavenstva Asociácie vydavateľov tlače, predseda zboru zástupcov Asociácie na ochranu novinárskej etiky SR, CEO Šport Press Milan Dubec, CEO Ringier Axel Springer Slovakia a.s. Jozef Bajo, CEO BAUER MEDIA SK v.o.s. Vladimír Mužik, CEO MAFRA Slovakia, a.s. Emília Fullová, CEO v zastúpení, P E R E X, a.s. Peter Halász, CEO JAGA GROUP, s.r.o. Lukáš Fila, CEO N Press, s.r.o. Mária Reháková, riaditeľka spoločnosti STAR production s.r.o. Matthias Settele, MARKÍZA - SLOVAKIA, spol. s r.o. Marcel Grega, Generálny riaditeľ TV JOJ Ján Pallo, CEO The Rock, s.r.o.   Šéfredaktori: Beata Balogová, SME Peter Bárdy, Aktuality.sk Oliver Brunovsky, Trend Štefan Hríb, .týždeň Miroslava Kernová, Omédiách.com Matúš Kostolný, Denník N Júlia Kováčová, Nový Čas Fero Múčka, Postoj Juraj Porubský, Forbes Jaroslav Vrábeľ, Korzár Nora Slišková, Pravda Zoltán Szalay, Új Szó Marcela Šimková, Hospodárske noviny Michaela Terenzáni, Slovak Spectator Vahram Chuguryan, Riaditeľ sekcie spravodajstva a publicistiky RTVS Hana Lyons, Vedúca odboru televízneho spravodajstva a aktuálnej publicistiky RTVS Petra Stano Maťašovská, Vedúca odboru rozhlasového spravodajstva a aktuálnej publicistiky RTVS


Sú nebezpeční, podrobia si hostiteľov. Tak migrantov vykresľoval Szijjártó

Maďarský minister zahraničia na pôde OSN ostro vystúpil proti migrácii.

NEW YORK. Maďarský minister zahraničia Péter Szijjártó vo svojom prejave na pôde Valného zhromaždenia OSN v New Yorku vo štvrtok ostro odsúdil "nebezpečný fenomén" migrácie. Ako povedal, ľudia v jeho krajine sú hrdí na to, že si dokázali "uchrániť Maďarsko ako maďarskú krajinu". Dodal, že iba Maďarsko samo bude rozhodovať o tom, "s kým chceme v našej krajine žiť a s kým nechceme". Zároveň vykreslil desivý obraz dôsledkov príchodu migrantov, ktorí podľa jeho slov narúšajú a podrobujú si svoje hostiteľské štáty. "Nechceme byť krajinou pôvodu, nechceme byť tranzitnou krajinou a nechceme byť ani cieľovou krajinou," vyhlásil Szijjártó.Maďarsko postavilo koncom roka 2015 pozdĺž svojich južných hraníc ostnatý plot. Maďarská vláda spravila odvtedy z migrácie svoju hlavnú politickú tému.